title: Off Records

text: Off Records oli suomalainen levy-yhtiö, joka toimi vuosina 2007–2013. Yhtiö keskittyi pääasiassa punkin, hardcore punkin ja metallimusiikin julkaisemiseen.


title: Philipp von Ferrary

text: Philipp von Ferrary (syntyjään Philip Ferrari de La Renotière, 11. tammikuuta 1850 Pariisi – 20. toukokuuta 1917 Lausanne, Sveitsi) oli ranskalais-itävaltalainen filatelisti ja numismaatikko, jota pidetään yhtenä kaikkien aikojen merkittävimmistä keräilijoistä. Ferraryn kokoelmassa oli useita maailman kaikkien aikojen arvokkaimpia postimerkkejä, kuten Ruotsin ”Kolmen killingin keltainen” ja ”Brittiläisen Guianan 1 centin magenta”.


title: Philipp von Ferrary

text: Eksentrikkona pidetty Ferrary matkusteli ympäri Eurooppaa ostamassa postimerkkejä pukeutuen tavaramerkikseen muodostuneeseen likaiseen barettiin, halpoihin kenkiin ja vuosia vanhaan pukuun. Hän ei koskaan polttanut, juonut alkoholia eikä muutenkaan välittänyt yleellisyyksistä, joihin hänellä olisi helposti ollut varaa. Ferrarylla ei ollut ystäviä eikä hän koskaan mennyt naimisiin.


title: Philipp von Ferrary

text: Ferrary oli Gallièran herttuan ja herttuattaren poika. Hänen isänsä Raffaele de Ferrari tuli varakkaasta genovalaisesta pankkiirisuvusta ja oli rikas liikemies, jonka paavi Gregorius XVI nimesi Gallièran herttuaksi ja Italian kuningas Viktor Emanuel II Lucedion prinssiksi. Hänen äitinsä oli Maria de Brignole-Sale, jonka isoisoäiti oli Monacon ruhtinatar ja isä markiisi Antoine de Brignoly-Sale, Sardaignen kuninkaan edustaja Pariisissa Ludvig Filip I:n valtakaudella. Isänsä kuoleman jälkeen vuonna 1871 Ferrary peri tämän valtavan omaisuuden.


title: Philipp von Ferrary

text: Ferrary aloitti keräilyharrastuksen jo nuorena ja perittyään noin 120 miljoonan Ranskan frangin omaisuuden hän omistautui harvinaisten rahojen ja postimerkkien keräilyyn. Hänen postimerkkikokoelmaansa pidetään kaikkien aikojen arvokkaimpana ja samanlaista kokoelmaa tuskin tullaan koskaan näkemään. Kokoelman suurimmat harvinaisuudet olivat ”Kolmen killingin keltainen” ja ”Brittiläisen Guianan 1 centin magenta”. Magentan hän osti vuonna 1878 noin 150 punnalla liverpoolilaiselta välittäjältä Thomas Ridpathilta. Ferraryn kuoleman jälkeen merkin osti huhtikuussa 1922 Arthur Hind yli 300 000 frangin hinnalla. Hän omisti myös vuoden 1851 kahden sentin ”Hawaiian Missionaries"-postimerkin ainoan tunnetun leimaamattoman yksilön. Merkin aiempi omistaja Gaston Leroux oli murhattu, koska murhaaja Hector Giroux halusi merkin omaan kokoelmaansa. Ainakin seitsemän eri vuoden 1847 Mauritius Post Office -merkkiä oli Ferraryn kokoelmissa.


title: Philipp von Ferrary

text: Ferrary osti useita merkittäviä yksittäisiä kokoelmia. Ensimmäinen merkittävistä ostoista oli vuonna 1880, jolloin hän hankki 8 000 punnalla tuomari Philbrickin huomattavan kokoelman, joka sisälsi suurimman osan Lontoon filateelisen seuran ensimmäisen puheenjohtajan Sir Daniel Cooperin kokoelmasta. Ferrary tuli tunnetuksi välittäjien keskuudessa. Hän asui Pariisissa jonne välittäjät tulivat merkkeineen, jotka Ferrary yleensä osti välittömästi käteisellä. Tämä luonnollisesti houkutteli myös väärentäjiä, joiden merkkejä alettiin kutsumaan ”ferrariiteiksi”.


title: Philipp von Ferrary

text: Ferrary keräsi koko maailman merkkejä ja eikä koskaan myynyt omia merkkejään vaikka hänellä oli runsaasti kaksoiskappaleita kokoelmassaan. Hänen kiinnostuksensa kohdistui lähinnä yksittäisiin merkkeihin, ei niinkään ryhmiin eikä kirjekuoriin. Postimerkkien lisäksi hänellä oli huomattava kolikkokokoelma.


title: Philipp von Ferrary

text: 30. tammikuuta 1915 Ferrary testamenttasi kokoelmansa Berliinin Postimuseolle samoin kuin huomattavan summan sen ylläpitoon. Itävallan kansalaiselle asuminen Pariisissa oli riski ensimmäisen maailmansodan aikana, joten jätettyään useita merkkialbumeita Itävallan suurlähetystöön hän lensi Sveitsiin vuonna 1917. Hän kuoli Lausannessa taksissa matkalla hotelliinsa sydänkohtaukseen.


title: Philipp von Ferrary

text: Testamentista huolimatta Ranskan valtio otti Ferraryn kokoelman haltuunsa sanoen sen olevan sotakorvaus. Massiivinen kokoelma huutokaupattiin vuosien 1921 ja 1926 välillä 14 erillisessä huutokaupassa, jotka tuottivat noin 30 miljoonaa frangia. Nämät kaupat toivat useiden tunnettujen keräilijöiden saataville suuren määrän maailman harvinaisimpia filateelisia kohteita. Yhdysvaltalainen keräilijä Arthur Hind osti Brittiläisen Guianan 1 centin magentan voittaen huutokaupassa kuningas Yrjön V:n. Kolmen killingin keltainen päätyi useiden välivaiheiden jälkeen Romanian kuningas Kaarle II:n haltuun vuonna 1937. 2 sentin Hawaiian Missionaries -merkki päätyi Alfred H. Casparyn omistukseen. Buenos Airesin ”Barquitos”-merkin päikköpari myytiin kesäkuussa 1923 37 600 frangin huomattavasta summasta Alfred F. Lichtensteinille.


title: Philipp von Ferrary

text: Vuonna 1968 Liechtenstein julkaisi Ferrarya kuvaavan postimerkin.


title: RMS Segwun

text: RMS "Segwun" on vuonna 1887 valmistunut höyrylaiva, joka liikennöi kesäkaudella Kanadassa Ontarion Muskokajärvellä. Sen omistaa ja sitä liikennöi voittoa tavoittelematon Muskoka Steamship and Historical Society, jonka kotipaikkana Gravenhurst Ontariossa. "Segwun" on sen alun perin omistaneen yhtiön laivastosta ainoa jäljellä oleva alus, ja sillä on edelleen Canada Postin lupa käyttää nimessään etuliitettä "Royal Mail Ship". "Segwun" on Pohjois-Amerikan vanhin edelleen liikenteessä oleva höyrylaiva, ja Attractions Canada on valinnut sen kahtena peräkkäisenä vuotena parhaaksi suureksi nähtävyydeksi.


title: RMS Segwun

text: Muskoka Lakes Navigation Company tilasi aluksen korvaamaan vuonna 1886 tulipalossa tuhoutunutta höyrylaiva "Nipissingiä". Valmistuessaan 1887 alus sai nimekseen "Nipissing II", ja se rakennettiin alun perin siipirataslaivaksi ja se varustettiin edeltäjästään pelastetulla höyrykoneistolla. Alus liikennöi aina vuoteen 1914 saakka, jolloin se kärsi konerikon ja vedettiin pois liikenteestä.


title: RMS Segwun

text: Vuonna 1925 alus otettiin takaisin liikenteeseen täydellisesti kunnostettuna. Kunnostuksen yhteydessä siipirattaat korvattiin potkureilla ja aluksen ulkonäkö muuttui huomattavasti, joten se sai uudeksi nimekseen ojibwankielisen nimen "Segwun", joka tarkoittaa kevätaikaa. Kunnostettu alus laskettiin vesille kesäkuussa 1925, ja se tuli pian tunnetuksi järven nopeimpana aluksena. Vuonna 1930 kuitenkin huhuttiin että yhtiö olisi vaihtanut "Segwunin" potkurit huonompiin hidastaakseen alusta, jotta nopeimman aluksen titteli säilyisi yhtiön lippulaivalla, RMS "Sagamolla".


title: RMS Segwun

text: Vuonna 1949 tapahtuneen höyrylaiva "Noronicin" tulipalon jälkeen Kanadan hallitus tiukensi paloturvallisuusmääräyksiä kaikilla matkustaja-aluksilla. Tämän johdosta yhtiö joutui jättämään konkurssihakemuksen, sillä sillä ei ollut varaa tiukentuneiden määräysten vaatimiin 127 496 dollarin remontointikustannuksiin. Yleisön vastustuksesta johtuen ja siihen nojaten etteivät alukset olleet koskaan mailia kauempana rannasta Kanadan hallitus myöntyi siihen, että yhtiön alukset saivat jatkaa liikennöintiä vaikka ne täyttivät vain kaksi kolmasosaa uusista turvallisuusvaatimuksista.


title: RMS Segwun

text: Kunnostettu "Segwun" liikennöi aina vuoteen 1958, jolloin vähenevät rahti- ja matkustajamäärät pakottivat yhtiön siirtämään aluksen pois liikenteestä. Varsinaisesti "Segwunin" kohtalon ratkaisi kariileajo kesällä 1958, jolloin se menetti molemmat potkurinsa. Koska matkustaja- ja postiliikenne oli siirtynyt kehittyvälle maantieverkostolle, yhtiö hakeutui konkurssiin syksyllä 1958.


title: RMS Segwun

text: Vuonna 1959 yhtiö ja sen alukset myytiin gravenhurstilaisille liikemiehille George Morrisonille ja Jack Vincentille, joiden tarkoituksena oli romuttaa "Segwun" ja "Cherokee" sekä muuttaa "Sagamo" kelluvaksi ravintolaksi. "Sagamo" kuitenkin tuhoutui tulipalossa Gravenhurstin laiturissa, jolloin "Segwun" harkittiin muutettavaksi ravintolaksi. Paikalliset kuitenkin alkoivat ymmärtää aluksen historiallisen merkityksen, se muutettiin museoksi ja vuonna 1962 alus lahjoitettiin Gravenhurstin kaupungille.


title: RMS Segwun

text: Vuonna 1961 "Segwun" avattiin yleisölle kelluvana museona, ja se oli avoinna aina vuoteen 1969 jolloin sen todettiin tarvitsevan laajaa kunnostusta. Aluksen kunnostus aloitettiin vapaaehtoisvoimin, mutta urakan laajuus kävi pian mahdottomaksi suorittaa vapaaehtoisvoimin. Vuonna 1972 Ontario Road Builders Association otti aluksen kunnostuksen vastuulleen, ja huolimatta rahavaikeuksista ja useista ongelmista alus saatiin kunnostettua kevääseen 1981 mennessä, jolloin se palasi matkustajaliikenteeseen. Aluksen neulanreikävuodoista kärsivä rautarunko kunnostettiin ja se laskettiin vesille 1. kesäkuuta 1974 jolloin alus kastettiin uudelleen. Kastamisen suoritti Kanadan 15. pääministeri Pierre Trudeau. Vuonna 1981 alus sai sertifikaatin, ja Muskoka Lakes Navigation and Hotel Company herätettiin uudelleen henkiin ja se vuokrasi aluksen yhdistykseltä.


title: Manifesto of Sentenced

text: Manifesto of Sentenced on suomalaisen metalliyhtye Sentencedin suppein lopettamisen jälkeen julkaistuista kokoelmista. Se julkaistiin Century Media -levy-yhtiön kautta CD:nä 4. maaliskuuta 2009.


title: Manifesto of Sentenced

text: Levyn kaikki kappaleet on julkaistu aikaisemmin ja levy sisältää kolmen kappaleen single-versiot, kaksi liveraitaa sekä 12 kappaleen normaalit albumiversiot. Kappaleet painottuvat Ville Laihialan valtakauteen yhtyeen solistina. Kappalejärjestys on käänteinen julkaisuun nähden eli kappaleet alkavat uusimmasta ja päättyvät edellisen solistin, Taneli Jarvan, laulamaan Northern Lights -kappaleeseen.


title: Andrés Gimeno

text: Andrés Gimeno (s. 3. elokuuta 1937 Barcelona) on espanjalainen tennispelaaja. Hän voitti vuonna 1972 Ranskan avoimet 34-vuotiaana, ollen tuolloin vanhin Ranskan avointen voittaja. Vuonna 2009 hänet valittiin International Tennis Hall of Fameen. Kaksinpelin maailmanlistalla hän oli parhaimmillaan sijalla yhdeksän.


title: Malouma

text: Malouma Mint Moktar Ould Meïddah, taiteilijanimeltään Malouma, on mauritanialainen laulaja ja poliitikko. Hänen musiikkinsa pohjautuu griotteja vastaavaan iggawen-perinteeseen. Malouma aloitti laulamisen ja paikallisen harpun, ardinin soiton 6-vuotiaana muusikko-runoilijaisänsä opettamana. Paikallisen perinnemusiikin lisäksi kansainväliset tyylit, kuten blues, ovat vaikuttaneet Malouman lauluihin, joita hän alkoi itse kirjoittaa 16 vuoden iässä.


title: Malouma

text: Malouma on käsitellyt musiikissaan rakkauden ja avioeron kaltaisia aiheita naisen näkökulmasta. Tämä on aiheuttanut ongelmia konservatiivisessa muslimimaassa. Malouma on myös pyrkinyt lähentämään maansa etnisten ryhmien välejä, ja sotilashallitus päätyi osittain tästä syystä kieltämään hänen musiikkinsa 1990-luvun alussa. Maloumalla on vakiintunut kansainvälinen ura. Hän on ollut oppositiojohtaja Ahmed Ould Daddahin pitkäaikainen tukija ja pääsi vuonna 2007 yhdeksi 56:sta Mauritanian senaatin jäsenestä.


title: Ricardo Mello

text: Ricardo Mello (s. 21. joulukuuta 1980 Campinas) on brasilialainen tennispelaaja. Parhaimmillaan hän on ollut kaksinpelissä ATP-listan sijalla 50 heinäkuussa 2005. Hän on voittanut urallaan yhden ATP-turnauksen kaksinpelissä.


title: Ricardo Mello

text: Mello voitti vuonna 2004 uransa toistaiseksi ainoan ATP-turnauksen. Delray Beachissä pelatussa loppuottelussa hän voitti Vincent Spadean.


title: Biologian filosofian näkökulmia

text: Biologian filosofian näkökulmia on vuonna 1998 ilmestynyt kirja biologian filosofiasta. Teoksen toimitti Matti Sintonen ja kustansi Gaudeamus.


title: Chase Tower (Milwaukee)

text: Chase Tower on 88 metriä korkea pilvenpiirtäjä Milwaukeessa, Wisconsinin osavaltiossa Yhdysvalloissa. Rakennus on tunnettu aikaisemmin nimillä "Bank One Plaza", "Marine National Exchange" ja "Marine Plaza Building".


title: Chase Tower (Milwaukee)

text: Brookfield Asset Management -yhtiö osti vuonna 2006 rakennuksen Marine Bankilta 34 miljoonalla dollarilla.


title: Chase Tower (Milwaukee)

text: Vuosina 1961–1973 Chase Tower oli Milwaukeen korkein rakennus. Vuonna 1973 valmistunut U.S. Bank Center ohitti Chase Towerin sadalla metrillä.


title: Jack Darragh

text: John Proctor "Jack" Darragh (4. joulukuuta 1890 – 25. kesäkuuta 1924) oli kanadalainen jääkiekkoilija. Hyökkääjä Darragh pelasi ammattilaisena Ottawa Senatorsissa National Hockey Leaguessa (NHL) ja sen edeltäjäsarjassa National Hockey Association (NHA).


title: Hatfield (Kansas)

text: Hatfield oli pieni kaupunki nykyisen Finneyn piirikunnan pohjoisosassa Kansasissa noin viisitoista mailia luoteeseen Garden Citystä.


title: Hatfield (Kansas)

text: Alueelle perustettiin paikallisia uudisraivaajia palveleva postitoimisto 18. helmikuuta 1886 ja se sai nimekseen Whitson sitä hoitaneen perheen mukaan. Kirjailija John H. Whitson kuvaili äitinsä hoitamaa postitoimistoa "Yhdysvaltain pienimmäksi", sillä se käsitti vain muutamia kirjelokerikkoja keittiössä. Postitoimisto siirrettiin kaupunkiin ja sen nimeksi vaihdettiin kaupungin mukaan Hatfield 20. elokuuta 1887.


title: Hatfield (Kansas)

text: Kaupungin paikan mittasi John W. Gregory, joka toimi myöhemmin "Garden City Sentinelin" toimittajana. Gregory oli valinnut kaupungin sijainniksi paikan, jossa Cannon Ballin postivaunulinja Garden Citystä Leotiin ristesi suunnitellun Denver, Garden City and Southeast Railroadin ratalinjauksen kanssa. Parhaimmillaan Hatfield käsitti kaupungintalon, 11-huoneisen Antelope-hotellin, sekatavarakaupan, pastorin maatilan sekä muutamia muita maatilarakennuksia, sekä myöhemmin vielä G. C. Coutantin rakennuttaman suuren kaksikerroksisen ja kahdeksanhuoneisen turveseinäisen talon.


title: Hatfield (Kansas)

text: Vuosina 1887–1889 kaupungissa julkaistiin sanomalehteä nimeltä "The Hatfield News", jonka ilmestyminen päättyi päätoimittajan kuolemaan.


title: Hatfield (Kansas)

text: Suunniteltua rautatietä ei koskaan rakennettu, ja Hatfield vaipui pian monien muiden pienten kaupunkien tapaan historiaan, osaksi koillisessa sijaitsevan Terrytonin kasvun vuoksi. Postitoimisto lakkautettiin 31. toukokuuta 1892.


title: Hatfield

text: Hatfield on yleinen nimi englanninkielisissä maissa.


title: N-asetyylimuramiinihappo

text: N-asetyylimuramiinihappo (CHNO) on sokerijohdannainen ja osa bakteerien soluseinän peptidoglykaania.


title: N-asetyylimuramiinihappo

text: N-asetyylimuramiinihappo on rakenteeltaan N-asetyyliglukosamiinin ja maitohapon eetteri. Yhdistettä esiintyy ainoastaan bakteereissa. N-asetyylimuramiinihappo ja N-asetyyliglukosamiini muodostavat peptidoglykaanin hiilihydraattiosan. N-asetyylimuramiinihappo liittyy polypeptidiketjuun, joka sisältää muun muassa L-alaniinia, D-alaniinia, D-glutamiinihappoa ja joko lysiiniä tai diaminopimeliinihappoa.


title: N-asetyylimuramiinihappo

text: Eräät antibiootit vaikuttavat estämällä N-asetyylimuramiinihapon synteesiä. Yksi tällainen on fosfomysiini, joka estää N-asetyylimuramiinihapon synteesissä tarvittavaa enolipyruvaattitransferaasientsyymiä.


title: Victor Wetterström

text: Victor Emanuel Wetterström (27. elokuuta 1884 Tukholma – 11. toukokuuta 1956 Tukholma) oli ruotsalainen curlingpelaaja ja olympiamitalisti. Wetterström oli mukana maansa hopeaa voittaneessa joukkueessa Chamonix'n olympialaisissa 1924.


title: Itäkeskuksen peruskoulu

text: Itäkeskuksen peruskoulu on Helsingissä sijaitseva yhtenäinen peruskoulu, jossa on luokat 1–9. Koulu sijaitsee nimestään huolimatta Myllypurossa noin puoli kilometriä Itiksen kauppakeskuksesta. Koulu toimii lähikouluna Puotinharjun lapsille ja on itäisen Helsingin kielikoulu. Vaikka koulu onkin virallisesti Myllypurossa, se ei palvele lähikouluna Myllypurossa asuvia. Koulussa voi lukea ensimmäisenä vieraana kielenä englantia, ranskaa tai saksaa. Luokkien 3–9 painotuksena on vieraiden kielten oppiminen ja eri maiden kulttuureihin tutustuminen. Ranskaa ja saksaa A-kielenä opiskelemaan pyrkiville järjestetään soveltuvuuskoe 2. luokan keväällä.


title: Itäkeskuksen peruskoulu

text: Nykyinen Itäkeskuksen peruskoulu on jatkoa Puotinharjun peruskoululle (aik. kansa- ja kansalaiskoulu) ja Itäkeskuksen peruskoululle (aik. Puotinharjun yhteiskoulu). Koulu toimii Puotinharjun koulun rakennuksissa, jotka on piirtänyt arkkitehti Kari Virta. Koulurakennukset otettiin käyttöön 1969 ja saneerattiin täysin vuosien 2004-2008 aikana Antti Luutosen toimiessa arkkitehtina.


title: Itäkeskuksen peruskoulu

text: Vuoteen 1992 asti Puotinharjun koulussa Olavinlinnanpolulla opiskelivat lähialueen lapset ja nuoret. Itäkeskuksen koulun puolella Kajaaninlinnantiellä toimi "kielikoulu", johon oppilaat tulivat kolmannelle luokalle eri puolilta kaupunkia. Kouluun pääsi soveltuvuuskokeen perusteella. A-kielenä kaikki opiskelivat ranskaa, saksaa tai venäjää joka vuosi kolme tuntia viikossa. Samalla lailla toimii nykyään Etelä-Haagassa sijaitseva Helsingin Suomalainen Yhteiskoulu. Moni jatkoi opiskelua samassa rakennuksessa Itäkeskuksen lukiossa.


title: Itäkeskuksen peruskoulu

text: Vuodesta 1992 lähtien kielikoulun toiminta siirtyi vähitellen Olavinlinnanpolulle, jossa koko koulu toimii nyt yhtenäisenä peruskouluna.


title: Wipeout Suomi

text: Wipeout Suomi on suomalainen versio yhdysvaltalaisesta Wipeout-televisiosarjasta. Ohjelma kuvattiin Argentiinassa helmikuussa 2013, ja sarja esitetään televisiossa kevään aikana Fox-kanavalla. Ohjelman tuottaa Endemol.


title: Wipeout Suomi

text: Ohjelma alkoi Foxilla 31. maaliskuuta 2013, ja sen juontajana toimii Anna Easteden. Ohjelmaan haki 3 000 kilpailijaa, joista siihen valittiin mukaan 20 kilpailijaa.


title: Wipeout Suomi

text: Wipeout Suomi tehdään neljän maan yhteistuotantona (Suomi, Venäjä, Ukraina, Kazakstan), ja se esitetään näissä maissa kevään 2013 aikana. Kilpailijoita on mukana jokaisesta osallistujamaasta, joilla kullakin on oma juontaja. Kilpailu on suunniteltu siten, että kaikki maat pysyvät kisassa mukana finaaliin saakka.


title: Wipeout Suomi

text: Ohjelma esitetään Kazakstanissa nimellä "Ekstremalyi" () ja Ukrainassa nimellä "Zamotšeni" ().


title: Euroliiga-kausi 2012–2013

text: Kausi 2012–2013 oli kolmastoista kausi, jolloin pelattiin ULEB-liiton järjestämä kansainvälinen koripalloturnaus. Edelliskauden mestarina kauteen lähti Olympiakos BC. Kauden final four järjestettiin Lontoossa sijaitsevalla The O2 Arenalla.


title: Przemyślin piiritys

text: Przemyślin piiritys oli Venäjän keisarikunnan toteuttama onnistunut piiritys Itävalta-Unkarin joukkojen pitämää Przemyślin linnaa vastaan. Piiritys kesti syyskuusta 1914 maaliskuuhun 1915 ja linnoituksen varuskunta piti puoliaan lähes 200 päivän ajan.


title: Przemyślin piiritys

text: Przemyślin piiritys oli osa Venäjän laajaa hyökkäystä Galitsiassa ensimmäisen maailmansodan itärintamalla. Venäläiset valloittivat Lembergin (nykyinen Lviv) 3. syyskuuta ja taistelu siellä oli ympärysvaltojen ensimmäinen merkittävä voitto sodassa. Lembergin jälkeen seuraava merkittävä Itävalta-Unkarin puolustusasema sijaitsi Przemyślissä. Myöhemmin syyskuussa tehdyillä hyökkäyksillä venäläiset katkaisivat kolme tärkeää Przemyśliin johtavaa rautatietä. Linnakkeen valloitus olisi mahdollistanut hyökkäyksen jatkamisen Karpaattien yli Unkariin. Przemyślin puolustus oli kuitenkin paljon Lembergiä vahvempi suuren linnoituksensa vuoksi. Sen sisään jäi esimerkiksi peltoja, joilta saatiin täydennystä rautatieyhteyksien katkaisusta huolimatta. Siellä oli myös uudenaikaisia tykkejä ja ammuksia kuukausiksi. Itävalta-Unkarin sodanjohto oletti linnoituksen pystyvän tekemään vastarintaa kahdeksan kuukauden ajan täysin piiritettynä.


title: Przemyślin piiritys

text: Venäläisten piirityksen näyttäessä väistämättömältä Itävalta-Unkarin viranomaiset olivat evakuoineet alueen siviiliväestön. Väestö oli lähinnä ukrainalaisia ja puolalaisia, joita pidettiin epäluotettavina venäläissympatioiden takia. Linnoituksen alkuperäistä 40 000 miehen varuskuntaa tukemaan alueelle tuotiin 80 000 uutta sotilasta.


title: Przemyślin piiritys

text: Venäläisjoukot etenivät Przemyślin ympärille 26. syyskuuta 1914 mennessä. Niiden komentajat olivat saaneet väärää tietoa varuskunnan huonosta taistelutahdosta ja sitä vaivaavasta koleraepidemiasta. Venäläiskenraali kysyi radion välityksellä puolustajia johtaneelta kenraalilta mahdollisesta antautumisesta, mutta tämä vastasi sen olevan mahdoton ajatus ennen kuin puolustajat olisivat menettäneet varastonsa ja puolustuskykynsä. Uskoen tätä sumutukseksi venäläiset tekivät rynnäkön linnoituksen ulkopuolustuksia vastaan, mutta kohtasivat yllättävän kovaa vastarintaa. Koska venäläisiltä puuttui sopiva tykistö linnoituksen valtaamiseksi, he piirittivät sen. Huonojen sääolosuhteiden takia ei sopivia tykkejä saatu ennen maaliskuuta 1915 .


title: Przemyślin piiritys

text: Koska venäläiset eivät saaneet linnoitusta vallattua suoralla hyökkäyksellä, päättivät he ohittaa sen ja järjestää puolustuksen linnoituksen ympärille mahdollisten vastahyökkäysten varalta. Hyökkäystä haluttiin jatkaa kohti Krakovaa. Venäläiset uskoivat ajan olevan puolellaan. Huonontuvat talviolosuhteet alkoivatkin heikentää puolustajien taistelutahtoa. Puolustajat saivat toivoa uutisista Saksan joukkojen keskityksistä Krakovan suuntaan, mutta todellisuudessa niiden ei ollut tarkoitus edetä Przemyśliin, vaan ne olivat osa Sleesian puolustusta. Kevään tullessa puolustajien ammus-, ruoka- ja lääkevarastot olivat huvenneet selvästi. Maaliskuussa saapui myös venäläisten raskas tykistö.


title: Przemyślin piiritys

text: Puolustajien tajutessa, että tykistötulta ei voitaisi kestää ikuisesti, Itävalta-Unkarin joukkojen komentajan käskystä puolustajat tekivät sarjan hyökkäyksiä piirityksen murtamiseksi. Venäläiset torjuivat kaikki hyökkäykset. Puolustajat antautuivat 22. maaliskuuta 1915. Lähes 100 000 Itävalta-Unkarin sotilasta joutui sotavankeuteen. Venäläisten oletettiin jatkavan hyökkäystään ja Itävalta-Unkari nöyrtyi pyytämään Saksan apua. Venäläiset olivat kuitenkin itsekin kärsineet suuria tappioita vuoden 1914 hyökkäyksessä ja heillä oli suuria huolto-ongelmia. Venäläisten hyökkäys Galitsiassa tyrehtyi ja myöhemmin saksalaiset aloittivat omat hyökkäyksensä.


title: Justin Welby

text: Justin Welby (s. 1956 Lontoo) on brittiläinen anglikaanisen kirkon piispa. Hän opiskeli Eton Collegessa ja Trinity Collegessa, Cambridgessa aineinaan historia ja oikeustiede. Ennen pappisuraansa Welby työskenteli öljyteollisuudessa viisi vuotta Pariisissa ja kuusi vuotta Lontoossa.


title: Justin Welby

text: Welby jätti öljyteollisuuden vuonna 1989 lukeakseen papiksi. Hän sai oppiarvon teologiassa St John's Collegesta, Durhamin yliopistosta. Vuonna 2011 hänet nimitettiin Durhamin piispaksi, jonka tehtävissä hän seurasi Tom Wrightia. 9. marraskuuta 2012 Welbyn ilmoitettiin seuraavan vuonna 2013 Rowan Williamsia Canterburyn arkkipiispana. Welby on Kenian ja Nigerian politiikan ja historian asiantuntija. Hänen mielenkiinnon kohteisiinsa lukeutuvat ranskalainen kulttuuri, purjehdus ja politiikka. Hänellä on puoliso Caroline. Parilla on kaksi poikaa ja kolme tytärtä; pari menetti vuonna 1983 7-kuukautisen tyttären auto-onnettomuudessa Ranskassa.


title: Justin Welby

text: Welby hyväksyy naispiispuuden. Hän kuitenkin vastustaa samaa sukupuolta olevien avioliittoja.


title: Jukka Oas

text: Jukka Tapani Oas (25. tammikuuta 1952 Hattula – 19. syyskuuta 1999 Helsinki) toimi kansainvälisten järjestöjen ja EU:n tehtävissä 1980- ja 1990-luvuilla.


title: Jukka Oas

text: Oas syntyi Hattulassa vuonna 1952, valmistui ylioppilaaksi Hämeenlinnan lyseosta vuonna 1972 ja valtiotieteen maisteriksi 1979. Nuoruudessaan hän toimi Suomen teiniliiton puheenjohtajana. Hänen kansainvälisiä tehtäviään olivat sosialistisen nuorisointernationaalin pääsihteeri Wienissä 1979-1981, Euroopan parlamentin sosiaalidemokraattisen ryhmän neuvonantaja Brysselissä 1993-1996 ja Euroopan komission Suomen edustuston johtaja 1996-1999.


title: Jukka Oas

text: Oas valittiin ensimmäiseksi Hämeenlinnan vuoden lyseolaiseksi 1996. Hän menehtyi vatsasyöpään 47-vuotiaana vuonna 1999.


title: Kiss Daddy Goodnight

text: Kiss Daddy Goodnight on vuonna 1987 julkaistu Peter Ily Huemerin ohjaama trillerielokuva. Psykologisen jännityselokuvan pääosissa ovat Uma Thurman ja Steve Buscemi. "Kiss Daddy Goodnight" on Uma Thurmanin ensimmäinen elokuva.


title: Kiss Daddy Goodnight

text: Huemer myös laati elokuvan käsikirjoituksen Michael Gabrieli kanssa. "Kiss Daddy Goodnight" sai ensimmäisen ensi-iltansa 29. lokakuuta vuonna 1987 American Film Instituten independent-elokuvien elokuvajuhlassa. Virallinen ensi-ilta oli 20. toukokuuta vuonna 1988.


title: Kiss Daddy Goodnight

text: "Kiss Daddy Goodnight" julkaistiin ensimmäisen kerran DVD:lle vuonna 2003.


title: Kiss Daddy Goodnight

text: Laura (Uma Thurman) on malli, joka ansaitsee lisätuloja viettelemällä miehiä ja varastamalla heidän rahansa. Sitten Laura sekaantuu väärään mieheen...


title: Jääpallon Maakuntasarja 1949

text: Jääpallon Maakuntasarja 1948-1949 pelattiin cup-kilpailuna. Osallistuvia joukkueita sarjassa oli 51. Joukkueet jaettiin neljään lohkoon ja lohkovoittajat nousivat seuraavaksi kaudeksi Suomensarjaan.


title: Jääpallon Maakuntasarja 1949

text: VPaPo, JMP, RU-38 ja Jäntevä voittivat lohkonsa ja nousivat Suomensarjaan, josta putosivat LaKi, KPV, PK-37 ja TPK.


title: Jesse Winchester

text: Graham Jesse Winchester (s. 4. lokakuuta 1983 Cornwall, Ontario, Kanada) on kanadalainen jääkiekkoilija, joka pelaa NHL-joukkue Colorado Avalanchen organisaatiossa. Hän on pelipaikaltaan keskushyökkääjä, mutta osaa pelata myös laidassa. Winchester on kahden suunnan hyökkääjä, jonka vahvuuksiin kuuluu kova työntekeminen, pelinrakentaminen, alivoimapelaaminen sekä aloittaminen. Hän ei ole kuitenkaan ollut NHL-tasolla varsinainen pisteidentekijä, vaan pelannut lähinnä syvyyshyökkääjänä. Winchester ei ole myöskään kovin fyysinen tai aggressiivinen pelaaja. Winchester laukoo oikealta.


title: Jesse Winchester

text: Winchester aloitti jääkiekon South Stormontissa, jonka jälkeen hän pelasi juniorina sittemmin Seaway Valley Rapidsissa ja Cornwall Royalsissa. Kaudeksi 2000–2001 Winchester siirtyi EOJHL-joukkue Winchester Hawksiin. Hänet valittiin kauden päätteeksi sarjan parhaaksi tulokkaaksi. Seuraavaksi kaudeksi Winchester palasi kotikaupunkiinsa ja CJHL-joukkue Cornwall Coltsiin. Hän toimi siellä viimeisellä kaudellaan 2003–2004 joukkueen kapteenina ja valittiin kauden päätteksi Coltsin arvokkaimmaksi pelaajaksi ja koko CJHL:n ensimmäiseen tähdistökentälliseen.


title: Jesse Winchester

text: Vuodet 2004–2008 Winchester kävi Colgate Universityä. Hän toimi kaudella 2006–2007 joukkueen varakapteenina ja oli Colgaten toiseksi paras maalintekijä ja kolmanneksi paras pistemies tehoilla 16+21=37. Winchester jakoi kolmen muun pelaajan kanssa sekä ECAC:n maalipörssin kahdeksannen että pistepörssin yhdeksännen sijan. Viimeisellä yliopistokaudellaan 2007–2008 hän nousi Colgaten kapteeniksi ja oli tehoilla 8+29=37 joukkueen paras syöttäjä sekä toiseksi paras pistemies Tyler Burtonin jälkeen. Winchester voitti koko ECAC:n syöttöpörssin ja jakoi sarjan pistepörssin yhdeksännen sijan Clarksonin Matt Becan ja Quinnipiacin Jamie Batesin kanssa. Winchester valittiin kauden päätteeksi myös ECAC:n kolmanteen tähdistökentälliseen.


title: Jesse Winchester

text: Viimeisen yliopistokautensa 2007–2008 päätteeksi, maaliskuussa 2008 Winchester teki vapaana agenttina sopimuksen Ottawa Senatorsin kanssa. Hän teki NHL-debyyttinsä 29. maaliskuuta 2008 Boston Bruinsia vastaan ja keräsi ottelussa yhden kahden minuutin jäähyn. Tämän jälkeen Winchester solmi kaksivuotisen jatkosopimuksen Senatorsin kanssa. Tulokaskaudellaan 2008–2009 hän murtautui NHL:ään ja teki 76 runkosarjaottelussa tehot 3+15=18, mikä on myös Winchesterin yhden kauden piste-ennätys NHL:ssä. Kaudella 2009–2010 hänen runkosarjansa jäi 52 ottelun mittaiseksi Winchesterin jouduttua helmikuussa 2010 kuukaudeksi sivuun polvivamman vuoksi. Hän pelasi kauden aikana myös neljä AHL-ottelua Binghamton Senatorsissa. Heinäkuussa 2010 Winchester teki kaksivuotisen jatkosopimuksen Ottawa Senatorsin kanssa.


title: Jesse Winchester

text: Joulukuussa 2011 Winchester joutui Buffalo Sabresin Paul Gaustadin taklaamaksi ja hän oli aivotärähdyksen takia sivussa aina pudotuspelien kynnykselle, huhtikuuhun 2012 saakka. Winchester pelasi runkosarjassa lopulta vain 32 ottelua. Marraskuussa 2012 hän siirtyi aluksi 30 päivän mittaisella sopimuksella Mestis-joukkue TuToon. Koska Winchesterillä ei ollut voimassa olevaa NHL-sopimusta, hän ei ollut joukkueelle varsinainen työsulkuvahvistus. Hän pelasi TuTossa 11 ottelua tehopistein 3+7=10. Työsulun päätyttyä Winchester ei kuitenkaan saanut uutta NHL-sopimusta, joten hän palasi tammikuussa 2013 Suomeen ja siirtyi loppukauden 2012–2013 kattavalla sopimuksella SM-liigajoukkue Jokereihin. Winchester pelasi joukkueessa vain viisi ottelua tehden kolme syöttöpistettä, kunnes hänen kautensa todettiin helmikuussa polven sivusidevamman takia päättyneeksi.


title: Jesse Winchester

text: Kaudeksi 2013–2014 Winchester palasi Pohjois-Amerikkaan tehtyään vuoden mittaisen ja kaksisuuntainen sopimuksen Florida Panthersin kanssa. Hän aloittanee kautensa AHL-joukkue San Antonio Rampagessa.


title: Suurjännitetasavirta

text: Suurjännitetasavirta (HVDC) on korkeajännitteistä tasavirtaa, jota käytetään sähkönsiirrossa maiden ja voimalaitoksista etäisten sähkön kulutusalueiden välillä. Suurjännitetasavirta on erilainen teknologia kuin sähkönsiirtokaapeleiden tavanomainen vaihtovirta. Suurjännitetasavirta mahdollistaa sähkönsiirron pitkillä etäisyyksillä vähäisin häviöin. Suurjännitetasavirtaa käytetään pitkillä etäisyyksillä ja suurjännitetasavirtakaapeleita voidaan vetää merten poikki. Tyypillisin käyttökohde on vesivoimaloiden yhdistäminen kaupunkeihin. Esimerkiksi Kiinassa Kolmen rotkon pato yhdistyy Shanghaihin suurjännitetasavirtakaapelilla.


title: Suurjännitetasavirta

text: Suurjännitetasavirtakaapeleita on erityisesti Euroopassa ja Kiinassa. Suurjännitetasavirtakaapeleilla uusiutuvan energian osuuden kasvattaminen sähköntuotannossa helpottuu, koska vesivoimaa voidaan siirtää pidempiä etäisyyksiä vähäisin häviöin, ylimääräistä energiaa voidaan pumpata vesivoimaloiden patoaltaisiin ja tuulivoiman sekä aurinkoenergian vaihtelevuus vähenevät, kun sähköä tuotetaan ja siirretään laajemmalta alueelta, jolloin paikalliset sääilmiöt eivät vaikuta sähköntuotantoon yhtä paljon. Kiinassa ja Brasiliassa suurjännitetasavirtakaapeleita käytetään vesivoiman siirtämiseen kulutusalueille. Suurjännitetasavirtakaapelit tasaavat sähkön saatavuutta ja suurjännitetasavirtakaapelit ovat sen vuoksi vaihtoehto energian varastoinnille. Lisäksi vesivoimalla tuotetun sähkön laajempi hyödyntäminen ja ylimääräisen energian varastoiminen vesivoimaloiden patoaltaisiin lisäävät energiavarmuutta. Euroopassa on suunnitelmissa yhdistää Islannin ja Irlannin sähköverkot Isoon-Britanniaan. Tällöin uusiutuvan energian kehittäminen Islannissa ja Irlannissa mahdollistuvat ja Isossa-Britanniassa uusiutuvan energian osuus sähkönkulutuksesta kasvaa. Norjan vesivoimaa voidaan hyödyntää Isossa-Britanniassa ja Manner-Euroopassa suurjännitetasavirtakaapeleiden avulla. Saharan aavikolla tuotettua aurinkoenergiaa sekä Länsi-Afrikan tuulivoimaa saatetaan tulevaisuudessa siirtää Eurooppaan suurjännitetasavirtakaapelein. Esimerkiksi 15 prosenttia Euroopan sähkönkulutuksesta voitaisiin kattaa Saharassa tuotetulla aurinkoenergialla.


title: Suurjännitetasavirta

text: ABB ja Siemens kilpailevat suurjännitetasavirran teknologiassa ja toimituksissa. Eräässä Siemensin suurjännitetasavirtakaapelissa häviö per 100 km on 0,9 prosenttia. Sahara Wind -hankkeen laskelmassa 3500 kilometrin pituisen suurjännitetasavirtakaapelin keskimääräinen häviö olisi vain 7,5 prosenttia. ABB on kehittänyt hybridikatkaisijan suurjännitetasavirtaverkkoihin vuonna 2012.


title: Suurjännitetasavirta

text: Vuonna 2018 maailmassa oli yli 200 HVDC-linjaa.


title: Suurjännitetasavirta

text: Erään arvion mukaan 1000 kilometrin pituisen HVDC-sähkökaapelin vetäminen Islannista Britteinsaarille maksaisi 3,5 miljardia euroa.


title: Suurjännitetasavirta

text: ABB:n mukaan UHVDC-linja voidaan rakentaa 3000 kilometrin pituiseksi ja linjan sähkönsiirtokapasiteetti on 50 prosenttia korkeampi. Vuonna 2017 Intiassa on päätetty rakentaa yli 1800 kilometrin pituinen UHVDC-linja.


title: Ibrahima Mamadou Sy

text: Ibrahima Mamadou Sy (s. 31. joulukuuta 1991) on mauritanialainen jalkapalloilija, pelipaikaltaan puolustaja. Hänen seuroinaan ovat olleet ASAC Concorde (Nouakchott) (2006–2011) ja ASC Tevragh-Zeïna (Nouakchott) (2012–). Hän on kilpaillut myös Mauritanian jalkapallomaajoukkueessa, jossa hän teki debyyttinsä vuonna 2008.


title: Jalkapallon C-sarjan kausi 1940-1941

text: Jalkapallon C-sarja 1940-1941 oli Suomen kolmanneksi korkein sarjataso jalkapallossa kaudella 1940-1941.


title: Jalkapallon C-sarjan kausi 1940-1941

text: Sarja pelattiin kuudessa lohkossa ja lohkovoittajat karsivat noususta B-sarjaan. Sota keskeytti sarjatoiminnan kesällä 1941, eikä karsintoja saatu pelatuksi loppuun saakka.


title: Jalkapallon C-sarjan kausi 1940-1941

text: Lähteen toimintakertomuksessa esitetyt ottelutulokset on sijoitettu arvaamalla pelatuiksi joko kotona tai vieraissa.


title: Jalkapallon C-sarjan kausi 1940-1941

text: "Kärpät niminen seura löytyy sekä Turusta että Porista. UL (Turun Urheiluliitto) valittiin sarjassa yhden ottelun pelanneen ja sitten luovuttaneen Jämsänkosken Ilveksen tilalle."


title: Jalkapallon C-sarjan kausi 1940-1941

text: (0-0) voitto LUM:lle ottelutta.


title: Jalkapallon C-sarjan kausi 1940-1941

text: Sarja keskeytyi jatkosodan syttyessä kesällä 1941.


title: Nagurskaja

text: Nagurskaja () on Venäjän Arkangelin alueen Primorjen piirin alueeseen kuuluvan Frans Joosefin maan saarilla sijaitseva arktinen rajavartioasema ja sotilaslentokenttä (ICAO:n lentokenttätunnus UODN). Tukikohta on Venäjän pohjoisin rajavartioasema ja ilmeisesti ainoa Franz Josefin saarten pysyvämpi asutus.


title: Nagurskaja

text: Tukikohta on perinyt nimensä aiemmin paikalla sijainneen neuvostoaikana perustetun sotilaslentokentän ja merimeteorologisen sääaseman mukaan. Ne oli puolestaan nimetty puolalais-venäläisen, arktisen alueen pioneerilentäjän ja tutkimusmatkailijan Jan Nagórskin (1888–1976) mukaan.


title: Velkajärjestely

text: Velkajärjestely on toimenpide, jossa velkaantuneen yksityishenkilön, yrityksen, valtion tai sen sisäisen laitoksen ylivelkaantuminen pyritään saamaan hallituksi, ohjailtavaksi ja pidemmällä aikajänteellä kestävämmälle pohjalle.


title: Álvaro González Soberón

text: Álvaro González Soberón (s. 8. tammikuuta 1990 Potes, Kantabria, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Villarrealia ja on pelipaikaltaan keskuspuolustaja.


title: Álvaro González Soberón

text: Álvaro pelasi kausina 2009–2011 kasvattajaseuransa Racing Santanderin reservijoukkueessa Racing Santander B:ssä, joka putosi kauden 2009–2010 päätteeksi Segunda División B:stä Tercera Divisióniin. Hän debytoi edustusjoukkueessa ja samalla myös Primera Divisiónissa 1. toukokuuta 2011 Mallorcaa vastaan. Yhteensä Álvaro pelasi debyyttikaudellaan kolme pääsarjaottelua. Kaudella 2011–2012 hän sai jo enemmän vastuuta pelaten 34 ottelua ja tehden ensimmäisen – ja kauden ainoan – maalinsa 11. joulukuuta 2011 Athletic Bilbaon verkkoon.


title: Álvaro González Soberón

text: Álvaro siirtyi kaudeksi 2012–2013 Zaragozaan.


title: Black Oak Arkansas

text: Black Oak Arkansas on vuonna 1965 perustettu yhdysvaltalainen southern rock -yhtye. Se on nimetty alkuperäisjäsenten kotipaikan, Arkansas’n osavaltiossa sijaitsevan Black Oakin kaupungin mukaan. Vuoteen 1970 asti yhtye käytti nimeä The Knowbody Else.


title: Black Oak Arkansas

text: Black Oakissa perustettu yhtye muutti Memphisiin vuonna 1969 ja kirjoitti samalla sopimuksen Stax-levy-yhtiön kanssa. The Knowbody Elsen esikoisalbumi julkaistiin samana vuonna. Se ei kuitenkaan saavuttanut suurta menestystä ja yhtyeen jäsenet muuttivat asumaan Los Angelesiin. Siellä heidän onnistui saada levytyssopimus suurelle Atlantic-yhtiölle.


title: Black Oak Arkansas

text: Samalla The Knowbody Else otti käyttöön nimen Black Oak Arkansas ja julkaisi toisen albuminsa vuonna 1971. Vuosien 1971 ja 1978 välillä yhtyeeltä ilmestyi yhteensä 13 levyä, joista studioalbumeja oli 11. Ne saavuttivat myös kohtalaista kaupallista menestystä. Vuonna 1973 julkaistu "Hound on the Hog" nousi parhaimmillaan Billboardin albumilistalla sijalle 52 ja single "Jim Dandy" Billboard Hot 100:n sijalle 25.


title: Black Oak Arkansas

text: Black Oak Arkansas opittiin 1970-luvulla tuntemaan myös ahkerana keikkailijana. Omien kiertueidensa ohella se esiintyi muun muassa legendaarisella California Jam -festivaalilla vuonna 1974. "I’d Rather Be Sailing" -albumin jälkeen yhtye kiersi vielä parin vuoden ajan, kunnes päätti lopettaa vuonna 1980.


title: Black Oak Arkansas

text:
Yhtyeen laulusolisti Jim Mangrum julkaisi vuonna 1984 soololevyn "Ready as Hell" nimellä Jim Dandy. Sitä seurasi Jim Dandy’s Black Oak Arkansas -nimellä kahta vuotta myöhemmin ilmestynyt albumi. Varsinaisen paluun yhtye teki vuonna 1999, jonka jälkeen se on julkaissut yhden studio- ja kaksi livealbumia.
The Knowbody Else
Black Oak Arkansas
Jim Dandy
Jim Dandy’s Black Oak Arkansas


title: Dirlandaa

text:
Dirlandaa on Anssi Mänttärin ohjaama televisioelokuva vuodelta 1999.
Elokuva kertoo Risto Jarvan "Loman" (1976) ja Ere Kokkosen "Uuno Epsanjassa" -elokuvan (1985) tavoin Espanjaan lomailemaan lähteneistä suomalaisista. Tässä lähtijöinä on ryhmä varttuneita miehiä, joita opaastaa hyljätyksi tullut ja rahattomaksi jäänyt kolmikymppinen suomalainen.


title: Dirlandaa

text: Arvion mukaan elokuva ei yllä Jarvan ja Kokkosen elokuvien tasolle mutta on kuitenkin mainettaan parempi.


title: Dirlandaa

text: Elokuvan teosta tehtiin myös dokumentti "Kaksi viikkoa vieraassa kaupungissa eli näin tehtiin Dirlandaa" (1999). Elokuva ei saanut tukea Elokuvasäätiöltä vaan rahoituksen taustalla oli tv-kanava Nelonen. Kokonaisbudjetti oli 2,5 miljoonaa markkaa.


title: Synchronous Technology

text: Synchronous Technology on Siemens PLM Softwaren omiin tuotteisiinsa luoma suoramallinnustekniikka, joka käyttää hyväksi Siemensin omistamia Parasolid ydintä ja D-Cubed relaatioiden ratkaisijaa. Synchronous Technology tai lyhyesti ST, löytyy Siemensin CAD -tuotteista Solid Edgestä sekä NX:stä. Moni muu suunnitteluohjelmisto valmistaja ostaa Siemensiltä Parasolidin, D-cubedin tai molemmat.


title: Synchronous Technology

text: Tekniikan avulla mallinnettaessa ei synny perinteistä historiapuuta, jossa osaan tehdyt piirteet näkyvät luomisjärjestyksessä. Tämä mahdollistaa osien perinteistä mallinnusta helpomman muokattavuuden, kun piirteet eivät rakennu aiemmin luodun päälle. Piirteiden relaatiot, kuten kohtisuoruus, tangentiaalisuus jne., sekä dimensiot ovat edelleen käytettävissä, mutta niitä pystytään muokkaamaan helposti. Menetelmä on käytettävissä sekä osa- että ohutlevymallinnuksessa.


title: Synchronous Technology

text: Mallinnus alkaa samaan tapaan kuin perinteinen, luomalla aluksi sketsi, josta luodaan haluttu piirre. Tämän jälkeen pursotetun kappaleen muokkaus tapahtuu itse osaa, ei sketsiä, muokkaamalla. Uusien piirteiden luontia varten voidaan piirtää uusia sketsejä, joilla luodaan uusia piirteitä vanhan rakenteen lisäksi/leikkaamiseksi tai olemassa olevaa geometriaa muokkaamalla.


Maailman paras maa – Världens bästa land on Ilkka Kalevi Tillasen & Rantaremmin 2. toukokuuta 2012 julkaistu studioalbumi. Albumin julkaisi Joku Roti Records.


title: Arthur Hind

text: Arthur Hind (1856–1933) oli englantilaissyntyinen yhdysvaltalainen teollisuusyrittäjä ja filatelisti. Hind asui New Yorkin Uticassa.


title: Arthur Hind

text: Hind muutti Yhdysvaltoihin Englannin Bradfordista vuonna 1890. Vuonna 1891 hän perusti plyysikankaita valmistavan tekstiilitehtaan, Hind and Harrison Plush Companyn, New Yorkin Clark's Millsiin. Hän vaurastui yrittäjänä ja sijoitti rahojaan filateliaan ostaen kokonaisia postimerkkikokoelmia. Hind oli erityisesti mieltynyt käyttämättömiin postimerkkeihin sekä erilaisiin harvinaisuuksiin. Filateliassa häntä kutsutaan usein ”Amerikan Ferraryksi".


title: Arthur Hind

text: Hindin kokoelmassa oli useita maailman arvokkaimmista postimerkeistä. Vuonna 1922 hän osti Alfred F. Lichtensteinilta niin sanotun Bordeaux-kuoren, jolla on molemmat erilaiset Mauritius Post Office -merkit. Hänellä oli myös kaksi leimaamatonta Mauritius Post Office -merkkiä, jotka hän osti Henry Duveenilta. Ferraryn jäämistön huutokaupasta hän hankki silloiseen ennätyshintaan Brittiläisen Guianan 1 centin magentan.


title: Arthur Hind

text: Hindin postimerkkikokoelma myytiin hänen kuolemansa jälkeen huutokaupalla vuosina 1933–1935.


title: Lembergin taistelu

text: Lembergin taistelu käytiin Venäjän keisarikunnan ja Itävalta-Unkarin välillä Lembergin eli nykyisen ukrainalaisen Lvivin kaupungin ja linnan hallinnasta ensimmäisen maailmansodan alkupuolella syyskuussa 1914. Venäläiset valtasivat Lembergin piirittäen myöhemmin Przemyślin ja jatkaen hyökkäystään syvemmälle Itävalta-Unkariin.


title: Lembergin taistelu

text: Vaikka Saksan keisarikunta oli lyönyt kaksi venäläistä armeijaa pohjoisessa Tannenbergin taistelussa ja Masurian järvialueen taistelussa, sota etelämpänä Itävalta-Unkarin suunnalla sujui keskusvaltojen kannalta huomattavasti huonommin. Venäläiset etenivät Itävalta-Unkarin hallitsemaan Galitsiaan voittaen vastustajansa ja ajaen nämä kaoottiseen vetäytymiseen. Näiden joukkojen onnistui kuitenkin luoda hutera puolustuslinja itään Lembergin linnasta. Venäläisten onnistui kuitenkin seurata heitä nopeasti ja useasta eri suunnasta. Venäläisen kenraali Aleksei Brusilovin komentama kahdeksas armeija saapui itävaltaunkarilaisten puolustusasemille 30. elokuuta ennen kuin puolustajilla oli ollut aikaa kunnollisiin valmisteluihin.


title: Lembergin taistelu

text: Brusilov hyökkäsi 31. elokuuta ja hänen joukkonsa ajoivat puolustajien oikean siiven pakoon. Itävaltaunkarilaiset menettivät noin 5 000 miestä ja 32 tykkiä, joista suurta osaa ei edes ehditty viedä asemiinsa. Pakenevat joukot loivat reikiä puolustuslinjoihin ja venäläiset ajoivat viikon ajan puolustajia taaksepäin kohti Lembergin linnaa.


title: Lembergin taistelu

text: Elokuun vaihtuessa syyskuuksi Lembergissä levisi paniikki. Lembergin linna oli varustettu ruualla ja ammuksilla ollen kykenevä tehokkaaseen puolustukseen, mutta sotilaiden taistelutahto oli huono. Lisäksi kaupungissa kuultiin itävaltaunkarilaisten armeijan pääosan vetäytyneen kauemmas länteen, jolloin puolustajat eivät saisi nopeasti apua. Venäläiset aloittivat tykistötulen kaupunkiin ja piirittivät sen katkaisten pakoreitit länteen. Varhain aamulla 2. syyskuuta venäläisten joukot alkoivat edetä Lembergin esikaupunkeihin. Itävalta-Unkarin komentajat yrittivät haalia joukkoja vastahyökkäykseen, mutta näiden joukkojen hyökkäys epäonnistui surkeasti. Joukot oli kasattu pääasiassa slaaveista. Venäläiskomentaja määräsi joukkonsa ampumaan hyökkääjien päiden yli, jotta nämä tajuaisivat voivansa antautua turvallisesti. Slaavialaiset Itävalta-Unkarin yksiköt kävelivätkin venäläisten linjoille muiden kansallisuuksien paetessa. Lemberg vallattiin 3. syyskuuta ja itse kaupungissa ei käyty taisteluita ollenkaan puolustajien antautuessa.


title: Lembergin taistelu

text: Lembergin helpohko valtaus aiheutti skandaalin Itävalta-Unkarissa. Maa menetti noin 130 000 sotilasta sotavankeina, joista jopa 60 000 oli antautunut omasta aloitteestaan. Lisäksi menetettiin 700 tykkiä, 2 000 konekivääriä, 500 000 kivääriä sekä suuret varastot ruokaa ja ammuksia. Huolestuttavaa oli myös se, että Lembergin pääasiassa slaavilaiset asukkaat toivottivat venäläiset tervetulleiksi. Lembergin taistelu oli ensimmäinen ympärysvaltojen merkittävä voitto ja se nosti paitsi venäläisten, myös brittien ja ranskalaisten taistelutahtoa.


title: Lembergin taistelu

text: Osana Saksan etenemistä vuoden 1915 alussa sai saksalainen kenraali Alexander von Linsingen tehtäväkseen vallata Lemberg takaisin. Tämä onnistuikin, kuten koko operaatio, jossa Venäjän rintamalinjaa työnnettiin sadan kilometrin verran itään.


title: Kendrick Lamar

text: Kendrick Lamar Duckworth (s. 17. kesäkuuta 1987 Compton, Kalifornia), taiteilijanimeltään Kendrick Lamar, on yhdysvaltalainen rap-artisti. Hän muodostaa Jay Rockin, Schoolboy Q:n ja Ab-Soulin kanssa Black Hippy -nimisen hip hop -yhtyeen. Lamaria pidetään yhtenä 2010-luvun merkittävimmistä rap-artisteista.


title: Kendrick Lamar

text: Lamar julkaissut neljä studioalbumia ja hänet on palkittu uransa aikana 12 Grammy-palkinnolla. Vuonna 2016 hänelle myönnettiin Comptonin kaupungin avain. Vuonna 2018 hänet palkittiin Pulitzer-palkinnolla albumistaan "Damn" (2017).


title: Kendrick Lamar

text: Kendrick Lamar syntyi Comptonissa chicagolaisille vanhemmille. Hän varttui vähävaraisessa perheessä Section 8 -vuokra-asunnossa. Lamar on kertonut olleensa 8-vuotiaana paikalla katsomassa, kun vuonna 1995 Tupac Shakur ja Dr. Dre kuvasivat "California Love" -musiikkivideota Comptonissa. Tämä teki Lamariin suuren vaikutuksen. Lamar opiskeli Centennial High Schoolissa Comptonissa, ja pärjäsi opinnoissaan hyvin. High schoolissa hän aloitti myös räppäämisen. Muut huomasivat Lamarin lahjakkuuden, ja kehoittivat häntä "pysymään studiossa".


title: Kendrick Lamar

text: Lamar julkaisi ensimmäisen mixtapensa "Youngest Head Nigga in Charge" vuonna 2004 ollessaan 16-vuotias. Hän käytti mixtapella nimeä K-Dot. Mixtape herätti Top Dawg Entertainment -levy-yhtiön kiinnostuksen, ja Lamar sai levytyssopimuksen. Hän esiintyi ensimmäisen kerran lavalla vuonna 2006 comptonilaisen rap-artisti The Gamen lämmittelijänä. Vuonna 2007 Lamar julkaisi "Training Day" -mixtapen, ja samana vuonna hän julkaisi Jay Rockin kanssa levyn "No Sleep Til NYC". Vuonna 2009 Lamar julkaisi levyt "C4" ja "Kendrick Lamar EP". Samana vuonna hän liittyi myös Black Hippy -kollektiiviin.


title: Kendrick Lamar

text: Syyskuussa 2010 ilmestyi Lamarin viides mixtape "Overly Dedicated". Mixtapen kappale "Ignorance Is Bliss" herätti tuottaja Dr. Dren huomion, ja pian Lamar alkoi työskennellä Dren "Detox" -albumin parissa.


title: Kendrick Lamar

text: Vuoden 2011 alkupuolella Lamar oli mukana "XXL" -lehden Top 10 Freshman Class -listalla. Hänen debyyttialbuminsa "Section.80" julkaistiin 2. heinäkuuta 2011. Albumi nousi 113. sijalle Yhdysvaltain Billboard 200 -albumilistalla.


title: Kendrick Lamar

text: Vuonna 2012 Lamar solmi levysopimuksen Dr. Dren Aftermath Entertaiment -yhtiön kanssa. Lamarin toinen studioalbumi "Good Kid, m.A.A.d city" julkaistiin 22. lokakuuta 2012. Albumi sisältää singlet "The Recipe", "Swimming Pools (Drank)", "Backseat Freestyle", "Poetic Justice", jossa on mukana Drake, ja "Bitch, Don't Kill My Vibe". "Good Kid, m.A.A.d city" on konseptialbumi, jossa Lamar käsittelee varttumistaan Comptonissa katujengien ympäröimänä. Jengielämän romantoimisen sijaan Lamar halusi käsitellä aihetta syvällisemmin, muun muassa jengikulttuurin takana olevien syiden kautta. Albumi myi ensimmäisellä viikollaan 242 000 kappaletta, ja nousi suoraan Billboard 200 -listan toiselle sijalle. Vuoden 2013 BET Hip Hop Awardsissa Lamar voitti viisi palkintoa.


title: Kendrick Lamar

text: Vuonna 2014 Lamar julkaisi seuraavan albuminsa ensimmäisen singlen "i". Vuonna 2015 hän julkaisi albumin "To Pimp a Butterfly", jolta julkaistiin myös neljä muuta singleä. Albumia myytiin 324 000 kopiota ensimmäisellä viikolla ja se nousi Billboard 200 -listan ensimmäiseksi. "To Pimp a Butterfly" yhdistelee rap-musiikkiin jazzia, funkia, soulia ja spoken wordia. Albumissa käsitellään muun muuassa rasismia, poliisiväkivaltaa, itsetuntoa ja masennusta.


title: Kendrick Lamar

text: Helmikuussa 2016 Lamarille myönnettiin Comptonin kaupungin avain. Samana vuonna hän julkaisi "untitled unmastered." -kokoelma-albumin. Levyn kappaleet ovat "To Pimp a Butterfly" -albumin keskeneräiseksi jääneitä demokappaleita.


title: Kendrick Lamar

text: Huhtikuussa 2017 Lamar julkaisi "DAMN." -albumin. Levy sai hyvät arvostelut ja saavutti kaksinkertaisen platinarajan kolme kuukautta julkaisun jälkeen. Albumilla vierailevat muun muassa U2 ja Rihanna. Albumin sanoituksissa Lamar käsittelee paljon uskontoa, ja levyllä on myös viitteitä Black Hebrew Israelites -ideologiaan. Vuonna 2018 albumi palkittiin Pulitzer-palkinnolla.


title: Kendrick Lamar

text: Lamar toimi "Black Panther" -elokuvan soundtrack-albumin vastaavana tuottajana yhdessä Top Dawg Entertainmentin perustajan Anthony Tiffithin kanssa. 4. tammikuuta 2018 Lamar julkaisi kappaleen "All The Stars", joka on osa elokuvan ääniraitaa. Kappaleella vierailee SZA. 11. tammikuuta julkaistiin soundtrack-albumiin kuuluva Jay Rockin kappale "King's Dead", jossa Lamar oli mukana. 2. helmikuuta albumilta julkaistiin Lamarin ja The Weekndin yhteiskappale "Pray For Me". Sountrack-albumi julkaistiin 9. helmikuuta 2018.


title: Kendrick Lamar

text: Lamar on koripalloilija Nick Youngin serkku. Vuonna 2015 Lamar meni kihloihin tyttöystävänsä Whitney Alfordin kanssa.


title: Kendrick Lamar

text: Lamar on kertonut olevansa kristitty, ja vuonna 2013 hän ilmoitti tulleensa kastetuksi.


title: Víctor Rodríguez

text: Víctor Rodríguez Romero (s. 23. heinäkuuta 1989 Barcelona, Katalonia, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Zaragozaa ja on pelipaikaltaan laitalinkki.


title: Víctor Rodríguez

text: Rodríguez pelasi kausina 2009–2012 Badalonassa, jossa teki 85:ssä Segunda División B:n ottelussa kahdeksan maalia. Kaudeksi 2012–2013 hän siirtyi saman sarjatason Zaragoza B:hen, mutta pääsi kuitenkin debytoimaan Zaragozan edustusjoukkueessa jo toisella Primera Divisiónin sarjakierroksella 25. elokuuta 2012 Espanyolia vastaan. Ensimmäisen maalinsa Rodríguez teki 22. syyskuuta 2012 Osasunan verkkoon.


title: Alfred F. Lichtenstein

text: Alfred F. Lichtenstein (6. elokuuta 1876 – 24. helmikuuta 1947) oli yhdysvaltalainen yritysjohtaja ja eräs maansa kuuluisimmista filatelisteista.


title: Alfred F. Lichtenstein

text: Brooklynissa varttunut Lichtenstein oli New Yorkissa toimineen väriaineita valmistaneen Ciba Companyn johtaja. Hän aloitti postimerkkeilyn jo kouluikäisenä. Lichtenstein kokosi elämänsä aikana yhden kaikkien aikojen hienoimmista postimerkkikokoelmista aiheina muun muassa Kanada provinsseineen, Sveitsi, Hyväntoivonniemi, Gambia, Ceylon, Mauritius, Uruguay, Argentiina ja U.S. Western Express. Lichtenstein oli täydellisyyteen pyrkivä ja yritti aina saada kokoelmaansa merkeistä parhaan mahdollisen yksilön.


title: Alfred F. Lichtenstein

text: Lichtenstein oli keskittynyt klassisiin ennen vuotta 1870 julkaistuihin merkkeihin. Hän oli aktiivinen jäsen Collectors Club of New Yorkissa, jonka hän oli kehittänyt yhdessä ystävänsä Theodore Steinwayn kanssa. Hän oli myös Royal Philatelic Society of Canadan jäsen. Vuonna 1945 hän perusti Theodore Steinwayn, Hugh M. Clarkin ja Harry Lindquistin kanssa The Philatelic Foundationin.


title: Alfred F. Lichtenstein

text: Lichtensteinin kuoltua hänen tyttärensä Louise Boyd Dale (1913–1967) peri isänsä postimerkkikokoelman. Vassar Collegesta valmistunut Boyd Dale oli kuitenkin arvostettu filatelisti jo ennen isänsä perintöä. Isän ja tyttären jäämistö myytiin Harmerin huutokaupoissa vuosina 1968–1971, 1989–1992 ja 1997.


title: Honkasen säätiö

text: Honkasen säätiö on talousneuvos Heikki Honkasen (1888–1963) ja hänen vaimonsa Hilma Honkasen (1891–1973) vuonna 1953 perustama säätiö, jonka tarkoituksena on tukea vähävaraisista oloista tulevien lahjakkaiden opiskelijoiden kouluttautumista. Kaikkiaan säätiön varoista on myönnetty 6620 apurahaa korkeakouluopiskeluun, 448 tutkija-apurahaa väitöskirjan tai lisensiaatintyön tekemiseen sekä yhdeksän yhteisöapurahaa peruskouluikäisten lasten parissa toimiville järjestöille ja yhteisöille.


Tampereen rauhan- ja konfliktintutkimuskeskus (lyhenne TAPRI) on Tampereen yliopiston yhteydessä toimiva monialainen ja kansainvälinen laitos, jonka tutkimuksen kohteena ovat sotien ja konfliktien synty ja kehitysprosessit. TAPRI perustettiin eduskunnan säätämällä lailla vuonna 1969 ja varsinaisen toimintansa se aloitti vuotta myöhemmin. Se toimi ensimmäiset vuosikymmenensä opetusministeriön alaisuudessa, kunnes se vuonna 1994 muuttui itsenäiseksi tutkimuslaitokseksi osana Tampereen yliopiston Yhteiskuntatieteiden tutkimuslaitosta. TAPRI tekee aktiivista yhteistyötä alan kansainvälisten järjestöjen, IPRA:n (International Peace Research Association) ja EuPRA:n (European Peace Research Association) kanssa.


title: Jordan King

text: Jordan King (s. 26. helmikuuta 1994 Warwick, Englanti, Yhdistynyt kuningaskunta) on brittiläinen rata-autoilija.


title: Jordan King

text: Nykyään hän kilpailee Formula 2 -sarjassa. Hänen isänsä Justin King on brittiläinen liikemies joka toimi päivittäistavarakaupan Sainsbury’s:n toimitusjohtajana.


title: Jordan King

text: King aloitti uransa karting-sarjoissa. Vuonna 2010 hän ajoi neljä kilpailua Formula Palmer Audi sarjassa ja kuusi kilpailua Formula Renault UK talvisarjassa. Vuonna 2011 King kilpaili F2-sarjassa saavuttaen 14 pistettä. Samana vuonna hän sijoittui kahdeksanneksi Formula Renault UK-sarjassa ja kymmenenneksi Formula Renault NEC-sarjassa. Hän myös voitti intian MRF Formula 1600-sarjan mestaruuden. Vuonna 2012 King kilpaili Eurocup Formula Renault-sarjassa saavuttaen yhden palkintosijan ja 31 pistettä, ja Toyota Racing Series-sarjassa sijoittuen viidenneksi. Hän myös sijoittui toiseksi Formula Renault NEC-sarjassa samana vuonna. Vuonna 2013 King voitti Britannian Formula 3 -sarjan mestaruuden voittaen kauden aikana kolme kilpailua. Samana vuonna hän ajoi Euroopan Formula 3 -sarjassa sijoittuen sarjan kuudenneksi. Vuonna 2014 King jatkoi toisen kauden Euroopan F3 -sarjassa saavuttaen seitsemän palkintosijaa sijoittuen sarjan seitsemänneksi. Vuonna 2015 King siirtyi GP2-sarjaan ajaen Racing Engineering -tallissa. Hän saavutti yhden kakkossijan ja 60 pistettä sijoittuen sarjan 12:ksi. Vuonna 2016 King jatkoi GP2-sarjassa samassa tallissa saavuttaen kaksi kilpailun voittoa. King jatkoi myös vuonna 2017 Formula 2-sarjassa MP Motorsport-tallissa.


title: Humala ja Krapula

text: Humala ja Krapula ovat kaksi taiteilijataloa Hyvinkäällä. Taidemaalarit Tyko Sallinen ja Jalmari Ruokokoski rakensivat ateljeetalonsa Hyvinkäänkylään talvella 1915. Talot sijaitsevat noin viiden kilometrin päässä Hyvinkään rautatieasemasta. Humalan ja Krapulan tervantummissa ja jyrkissä harjakatoissa on selviä viitteitä kansallisromanttiseen huvila-arkkitehtuuriin. Huviloiden nimenantamisessa on nähty irvailua edellisen, sivistyneistökodeissa kasvaneen taiteilijasukupolven kansallisromanttisten Kaleloiden, Ainoloiden ja Onneloiden suuntaan.


title: Humala ja Krapula

text: Ruokokoski sai Humala-ateljeen, kun taas Sallinen otti Krapulan. Ruokokoski sai maalauksiinsa aiheita siitä, mitä ateljeessa eteen sattui: keittiöpöytänsä juurikasveineen ja jokapäiväisen olutpullonsa laseineen. Ainoastaan suojailmalla taiteilijaystävykset lähtivät kylään maalaamaan taloryhmiä ja hökkeleitä sekä kuvaamaan maisemia eri talvitunnelmissa.


title: Humala ja Krapula

text: Jalmari Ruokokoski asui Humalassa vuosina 1916–1918. Vuosina 1921–1938 talossa asui taidemaalari Anton Lindforss. Kuvanveistäjä Terho Sakki muutti Humalaan vuonna 1957. Vuonna 1971 hän osti myös Krapulan. Sakki suunnitteli muistolaatat rakennuksien seiniin kaikista omistajista. Sakki asui paikalla kuolemaansa saakka 1997. Humalan ja Krapulan taiteilijatalojen nykyiset omistajat ovat vaalineet Krapula-ateljeeta Sallisen aikaisessa asussa. Pihamaalla on veistospuisto, joka syntyi Terho Sakin asuessa Humalassa 40 vuotta. Humala ja Krapula ovat nykyisin yksityiskoteina.


title: Otto Kumenius

text: Otto Vilhelm Kumenius (22. joulukuuta 1912 Turku – 9. lokakuuta 1996 Alaró, Mallorca, Espanja) oli suomalainen päämajan vastavakoilun parissa sotavuosina 1940–1944 työskennellyt tiedustelumies.


title: Otto Kumenius

text: Kumeniuksen isä Uno Kumenius oli suomenruotsalainen ja äiti Maren norjalainen. Koulun käytyään hän suoritti asevelvollisuutensa Uudenmaan Rakuunarykmentissä 17-vuotiaana ja hakeutui sen jälkeen poliisikouluun. Hän oli poliisina vuodesta 1932 ja toimi ylietsivänä Uudenmaan rikospoliisissa aina talvisodan syttymiseen saakka 1939. Kumenius oli aluksi tasavallan presidentin henkivartion päällikkönä mutta halusi sitten siirtoa armeijan palvelukseen. Saatuaan vastavakoilukoulutuksen Mikkelissä Kumenius toimi 1940–1944 päämajan vastavakoilu-upseerina. Kumenius oli mukana niin Hella Wuolijoen kuin Kerttu Nuortevan kaltaisten vakoilijoiden pidätyksissä ja kuulusteluissa ehtien osallistua sotavuosien aikana ja niiden jälkeen kaikkiaan viiden eri valtion vastavakoiluoperaatioihin.


title: Otto Kumenius

text: Syyskuun lopulla 1944 Kumenius järjesti Suomessa oleskelleiden 5 500 virolaisen pakolaisen kuljetuksen Ruotsiin Rauman kautta. Kumenius pelkäsi operaation päätyttyä pidätystä sekä luovutusta Neuvostoliittoon, ja niinpä hän pakeni myös itse perheensä kanssa Ruotsiin. Kumenius teki Ruotsissa töitä Ruotsin tiedustelupalvelulle ja toimi myös itsenäisenä alan yrittäjänä. Hän muutti 1950-luvun puolivälissä pysyvästi asumaan Mallorcalle. Kumenius omisti Mallorcalla hotellin ja hän piti myös "Tres Coronas" -nimistä ravintolaa.


title: Otto Kumenius

text: Kumenius oli myös ratkaisevalla tavalla vaikuttamassa Stig Berglingin paljastamiseen Neuvostoliiton vakoilijana.


title: Otto Kumenius

text: Hän julkaisi myöhemmin kaksi muistelmateosta omista vaiheistaan ja vastavakoilun toiminnasta sotavuosina.


title: Oravivaara

text: Oravivaara on kylä Hyrynsalmen kunnassa Kainuussa. Kylä sijaitsee Hyrynsalmen lounaisosassa, 8 kilometrin päässä kirkonkylästä. Tutkimusten mukaan kuuluisa Tommi-puukko syntyi Oravivaaran Mustalahdessa 1870-luvun alussa.


title: Oravivaara

text: Oravivaaran kylä sai oman koulupiirinsä keväällä 1926. Piirin 39 kouluikäisen lapsen koulupaikkana oli kunnan omistama Kaunislehdon talo, jossa koulu alkoi vuonna 1928. Aikanaan kylään rakennettiin oma koulurakennus, joka sijaitsee Vanhantien varressa. Oravivaaran koulu lakkautettiin vuonna 1983.


title: Oravivaara

text: Oravivaarassa sijaitsee Kaunislehdon talomuseo, joka avattiin yleisölle 20.6.1973.


title: Oravivaara

text: Oravivaaran kautta kulkee Ämmänsaaren rata, ja vuosina 1939–1983 siellä sijaitsi Oravivaaran seisake.


title: 1, 2, 3, aurinko

text: 1, 2, 3, aurinko ("Un, deux, trois, soleil") on ranskalainen Bertrand Blier’n ohjaama elokuva vuodelta 1993. Se on absurdi komedia nuoren Victorine-tytön (Anouk Grinberg) kasvusta Marseillen köyhässä lähiössä psyykkisesti sairaan äidin ja juopottelevan isän (Marcello Mastroianni) varjossa ja poikajengien ahdistelemana. Grinberg näyttelee tyttöä noin kuusivuotiaasta nuoreksi aikuiseksi asti.


title: Jyväskylän Palloilijat

text: Jyväskylän Palloilijat (JyP) oli vuonna 1923 perustettu palloilulajien erikoisseura. Sen lajeihin kuuluivat aluksi jalkapallo, jääpallo, pesäpallo ja myöhemmin myös koripallo ja vuodesta 1947 jääkiekko.


title: Jyväskylän Palloilijat

text: Vuonna 1977 jalkapallo ja jääkiekko jakaantuivat kahdeksi eri seuraksi. Jääkiekkotoimintaa jatkoi JyPHT, joka nykyään pelaa SM-liigassa nimellä JYP. Jalkapalloseuran nimeksi tuli JyP-77.


title: Jyväskylän Palloilijat

text: Vuonna 1992 JyP-77 yhdistyi Jyväskylän Pallokerhon kanssa muodostaen uuden seuran JJK:n (Jyväskylän Jalkapalloklubi), jonka juniorijaoksesta JJK-j:stä synnytettiin myöhemmin JJK Jyväskylä. Jyväskylän Pallokerho toimii nykyään nais- ja tyttöjalkapalloilun erikoisseurana.


title: Kids – tämän päivän lapsia

text:
Kids – tämän päivän lapsia ("Kids") on yhdysvaltalainen
Larry Clarkin ohjaama elokuva vuodelta 1995. Se on todenmakuinen rankka draama teini-ikäisistä nuorista New Yorkissa huumeiden ja keskinäisten seksisuhteiden pyörteissä. Elokuva pohjautuu itsekin tuolloin teini-ikäisen Harmony Korinen kertomukseen ja sen ohjaaja Larry Clark on aiemmin tunnettu nuorten elämää dokumentoivana valokuvaajana.


title: Yhteisverotus

text: Yhteisverotus tarkoittaa verotuksen tapaa, jossa puolisoita verotetaan ainakin osittain heidän yhteenlaskettujen tulojensa tai varallisuutensa perusteella. Yhteisverotuksen vastakohta on erillisverotus.


title: Yhteisverotus

text: Yhteisverotusta on perusteltu sillä, että koska puolisoiden tuloja yleensä käytetään yhteisesti, tulojen jakaantuminen puolisoiden kesken ei vaikuta heidän veronmaksukykyynsä. Kun puolisoiden tulot käytetään tasapuolisesti molempien hyväksi, heidän elintasonsa ja veronmaksukykynsä ei riipu tulojen jakaantumisesta, kunhan tulojen yhteismäärä pysyy samana. Yhteisverotuksesta hyötyvät erityisesti puolisot, joilla on keskenään suuret tuloerot. Tämä koskee varsinkin perheitä, joissa toinen puolisoista on töissä ja toinen kotona.


title: Yhteisverotus

text: Yhteisverotuksella on nähty myös haittoja. Yhteisverotuksen on sanottu vähentävän äitien kannustimia osallistua työmarkkinoille. Tämä vähentäisi työvoiman tarjontaa ja vaikuttaisi naisten kouluttautumispäätöksiin.


title: Yhteisverotus

text: Kysymys yhteis- ja erillisverotuksesta koskee erityisesti progressiivista verotusta. Siinä tulojen (tai varojen) yhteenlaskeminen nostaa puolisoiden veroprosenttia yksinäisiin henkilöihin verrattuna. Kuitenkin, jos puolisoiden yhteenlasketut tulot ovat samat kuin yksinäisen tulot, on yksinäisen veronmaksukyky yleensä katsottu puolisoita korkeammaksi. Yhteisverotuksessa tehdään siksi usein puolisoiden vero jollain keinolla pienemmäksi kuin yksinäisen henkilön vero samasta tulosta.


title: Yhteisverotus

text: Yhteisverotus on Suomessa ollut aiemmin käytössä valtion tulo- ja varallisuusverotuksessa vuoteen 1975 asti. Poikkeuksena olivat vuodet 1935–1942, jolloin vähemmän ansainnutta puolisoa tuloverotettiin erikseen.


title: Yhteisverotus

text: Yhteisverotuksessa puolisoiden tulot, tietyissä tilanteissa myös lasten tulot, laskettiin yhteen, ja sama koski varoja. Koska verotuksessa käytettiin progressiivista veroasteikkoa, yhteenlaskeminen nosti veroprosenttia. Tämä otettiin 1960-luvun vaihteessa huomioon siten, että lapsiperheiden verotuksessa sovellettiin lievintä veroasteikkoa, pariskuntien verotuksessa pääsääntöisesti keskimmäistä ja yksinäisten henkilöiden verotuksessa pääsääntöisesti ankarinta asteikkoa tiettyjen sääntöjen mukaan. Samaa periaatetta ei kuitenkaan vielä ollut vuosien 1920 ja 1924 tulo- ja omaisuusverolaeissa, vaan puolisoiden yhteenlaskettuja tuloja vielä silloin verotettiin aivan samoin kuin yksinäistenkin tuloja.


title: Yhteisverotus

text: Ulkomailla yhteisverotus on 1960-luvun alun tietojen mukaan ollut yleinen progressiivisissa verotusmuodoissa, ja erillisverotus on ollut poikkeus.


title: Yhteisverotus

text: 2000-luvulla yhteisverotus on edelleen käytössä monissa länsimaissa, vaikkakin suuntaus on ollut yhteisverotuksesta erillisverotukseen. Ruotsi siirtyi erillisverotukseen 1971.


title: Turun Pallo

text: Turun Pallo oli vuonna 1951 perustettu turkulainen jalkapalloseura. Se lopetti toimintansa kauden 1993 jälkeen.


title: Turun Pallo

text: Seura pelasi toiseksi korkeimmalla sarjatasolla I divisioonassa vuonna 1989. II divisioonassa TuPa pelasi yhteensä kymmenen kauden ajan.


title: Turun Pallo

text: Viimeisen kerran Turun Pallo esiintyi II divisioonassa vuonna 1993. Joukkue luopui myöhemmin seuraavan kauden sarjapaikastaan.


title: Vähittäispankkitoiminta

text: Vähittäispankkitoiminta on pankkien suorittamaa liiketoimintaa, joka kohdistuu sekä yksityishenkilöihin että pieniin ja keskisuuriin yrityksiin. Vähittäispankkitoiminnan piiriin kuuluvia toimintoja ovat talletus-, sijoitus- ja varainhoitopalvelut, maksuliikkeen hoitaminen sekä rahoitus- ja takauspalvelut. Vähittäispankkitoiminnasta vastaavia yksiköitä ovat talletuspankit.


title: Luontaiselinkeino

text: Luontaiselinkeinoilla tarkoitetaan poronhoitoa, kalataloutta, metsästystä, marjastusta ja sienestystä, jotka tapahtuvat pääasiallisina tulonhankkimismuotoina. Näistä taloudellisesti merkittävin osa-alue on poronhoito.


title: Glee: The Music, Volume 1

text: Glee: The Music, Volume 1 on ensimmäinen albumi FOXin teleivisiosarjasta Glee, jota esittää suomessa Sub. Se sisältää cover-versioita ensimmäisen tuotantokauden yhdeksästä ensimmäisestä jaksosta, ja se julkaistiin 2. marraskuuta 2009.


title: Glee: The Music, Volume 1

text:
Kaikki kappaleet albumilta (paitsi bonuskappaleet) julkaistiin digitaalisina singleinä. Näyttelijöiden coveroima debyyttisingle Journeyn kappaleesta "Don't Stop Believin'", sijoittui viiden parhaimman joukkoon monessa maassa ja se on myynyt yli miljoona kappaletta Yhdysvalloissa. Albumi sai ehdokkuuden Grammy Award -palkintogaalassa 'Best Compilation Soundtrack Album For Motion Picture,
Television Or Other Visual Media' -kategoriassa vuonna 2011.


title: Glee: The Music, Volume 1

text: Christopher John Farley The Wall Journalilta arveli, että: "sarjan jotkut laulajat ovat aika hyviä", ja kirjoitti positiivista kritiikkiä kuoron sovituksista, sekä arvosti sarjan albumille annettua "emotionaalista taustatarinaa", kirjoittaen, että se voisi "herättää lämpimiä muistoja lempijaksoista" Gleen faneille. Allmusicin Andrew Leahey totesi, että Cory Monteith ja Dianna Agron "eivät osaa laulaa yhtä hyvin, kuin heidän vastanäyttelijänsä", mutta arveli, että: "albumilla on tarpeeksi tähtienergiaa pitääkseen asiat oikeilla teillä, etenkin kun altto Lea Michele vie pyörät."


title: Glee: The Music, Volume 1

text: Entertainment Weeklyn Leah Greenblatt kirjoitti, että soundtrack on pohjimmiltaan karaokealbumi, kuvaillen kappaleet "anteeksipyytelemätömän avoimiksi". Brian Linder IGN:ltä totesi, että "Matthew Morrison ei tule voittamaan mitään MC-kilpailuja", mutta nautti kuitenkin hänen tulkinnoistaan kappaleissa "Gold Digger" ja "Bust A Move". Linder kommentoi: "Gleen musiikkivalinnat ovat melkein aina jykeviä. Ainoa alue, missä on satunnaista lipsahdusta on silloin, kun näyttelijöitä pyydetään esittämään menneitä iskelmiä. Kappaleilla "Sweet Caroline" ja "Say a Little Prayer" (iTunesin bonuskappale) on hyvin vähän resonanssia. Ja Dianna Agronin (Quinn) kyvyt tuhlataan mitäänsanomattomalla Supremen coverilla kappaleesta "You Keep Me Hangin' On", joka on soundtrackin heikoin lenkki. Ne ovat kuin olisi katsomassa yhtä tylsää teemaviikkoa American Idolissa."


title: Stormbringer

text: Stormbringer (englantia, suom. "myrskyntuoja") voi tarkoittaa:


title: Pretty Fly (for a White Guy)

text: Pretty Fly (for a White Guy) on punk-yhtye The Offspringin kappale. Se on vuonna 1998 julkaistun "Americana"-albumin viides kappale ja se julkaistiin ensimmäisenä singlenä albumilta. Single menestyi erittäin hyvin ja se sijoittui 15 eri listalle ja sai yhdeksän listaykköspaikkaa. Suomen virallisella listalla single sijoittui ensimmäiseksi toisella listaviikollaan ja pysyi Top 10:ssä yhdeksän viikkoa.


title: Pretty Fly (for a White Guy)

text: Kappale on myös mukana yhtyeen vuonna 2005 julkaisemalla "Greatest Hits" -kokoelma-albumilla


title: Luettelo Ruotsin taajamista

text: Tämä artikkeli on luettelo Ruotsin taajamista vuoden 2010 tilanteen mukaisesti.


title: Luettelo Ruotsin taajamista

text: Luettelossa on ensimmäisenä taajaman nimi, toisena se kunta johon taajama pääosin kuuluu, kolmantena lääni jossa taajama pääosin sijaitsee ja viimeisenä taajaman väkiluku vuoden 2010 lopussa. Taajamat ovat suomenkielisen nimen mukaisessa aakkosjärjestyksessä. Jos taajaman nimen perässä on asteriski (*), niin silloin kyseinen taajama kuuluu osittain myös johonkin toiseen kuntaan. Tällöin kuntasarakkeessa on mainittu kaikki ne kunnat, joihin taajamasta kuuluu osia. Kunnat on järjestetty sen mukaan, missä kunnassa asuu suurin osa taajaman väestöstä. Jos taajama kuuluu useampaan kuin yhteen lääniin, niin sekin on mainittu luettelossa.


title: Luettelo Ruotsin taajamista

text: Vuoden 2010 lopussa taajamien kokonaismäärä oli 1 956 kappaletta. Tuolloin taajamissa oli 8 015 797 asukasta, mikä vastasi 85,1 prosenttia Ruotsin väestöstä. Taajamien ulkopuolella asui 1 399 773 henkilöä. Kaikkien taajamien maapinta-ala oli yhteensä 537 615 hehtaaria eli 1,3 prosenttia Ruotsin maapinta-alasta. Taajamien väestötiheys oli 1 491 asukasta maaneliökilometriä kohti, mutta taajamien ulkopuolella väestötiheys oli vain 3,5 asukasta maaneliökilometriä kohti.


title: Teljän Nousu

text: Teljän Nousu (TeNo) on Kokemäellä toimiva urheiluseura. Sen lajeihin kuuluvat nykyään muun muassa hiihto, yleisurheilu sekä salibandy.


title: Teljän Nousu

text: Vuonna 1994 seura yhdisti jalkapallotoimintansa Kokemäen Kovan-Väen kanssa ja muodosti Kokemäen Pallo -nimisen uuden seuran. Tunnetuin Teljän Nousun kasvatti on muun muassa kaksi kertaa Suomen jalkapallomaajoukkueessa esiintynyt Sampsa Timoska.


title: Teljän Nousu

text: Teljän Nousu on Työväen Urheiluliiton jäsen.


title: Torkkujakrotit

text: Torkkujakrotit ("Oneirodidae") on krottikaloihin kuuluva heimo. Heimon lajeja tavataan kaikista lämpimistä valtameristä.


title: Torkkujakrotit

text: Torkkujakrottien heimoon kuuluu 16 sukua ja lähteestä riippuen 60–62 lajia ja uusia lajeja löydetään edelleen. Heimoon kuuluvia lajeja ovat muun muassa kauhutorkkujakrotti ("Oneirodes epithales") ja piikkitorkkujakrotti ("O. acanthias"). Heimon kalat ovat pienehköjä tai keskikokoisia ja naaraat ovat huomattavasti suurempia kuin koiraat. Naaraat saavuttavat tyypillisesti korkeintaan noin 28 cm:n pituuden, suurin laji "Oneirodes heteronema" voi saavuttaa 37 cm:n pituuden. Koiraat kasvavat korkeintaan noin 1,8 cm pitkiksi.Ruumiinrakenteeltaan torkkujakrottilajit ovat joko pallomaisia tai pitkulaisia. Silmät ja suu ovat suuret. Ensimmäinen selkäevän ruoto on pidentynyt ja siinä on valoa tuottava elin ja myös toinen selkäruoto on pitkä. Koirailla on kehittynyt hajuaisti, jonka avulla ne löytävät naaraat ja kiinnittyvät suullaan naaraaseen. Ne eivät kuitenkaan elä naaraiden loisina. Väriltään torkkujakrottilajit ovat tyypillisesti ruskeita tai mustia.


title: Torkkujakrotit

text: Tarttujakrottilajeja tavataan Atlantista, Intian valtamerestä ja Tyynestämerestä. Ne elävät tyypillisesti lämpimillä ja lauhkeilla leveysasteilla 300–3 000 metrin syvyydellä merenpinnasta.


title: Mikko Pakari

text: Mikko Pakari (s. 12. joulukuuta 1995, Seinäjoki, Suomi) on suomalainen moottoriurheilija.


title: Mikko Pakari

text: Pakari aloitti uransa karting-sarjoissa. Kartingvuosinaan hän sijoittui toiseksi Suomen KF3-luokassa vuonna 2010 ja KF2-luokassa vuonna 2011.


title: Mikko Pakari

text: Vuonna 2012 Pakari kilpaili Formula Renault NEC-luokassa saavuttaen 2 paalupaikkaa, 1 nopeimman kierroksen ja 75 pistettä. Samana vuonna hän kilpaili Eurocup Formula Renault sarjassa saavuttaen yhden kakkossijan Unkarin GP:stä ja 30 pistettä. Pakari jatkoi molemmissa sarjoissa seuraavalla kaudella sijoittuen 10:ksi ja 17:ksi.


title: Mikko Pakari

text:
Vuonna 2015 Pakari kilpaili Suomen Porsche GT3 Cup-sarjassa Relaa Racing -tallin autolla (englanniksi Porsche GT3 Cup Finland), jossa sijoittui kolmanneksi.
(*) = kausi on kesken


title: Danton (elokuva)

text:
Danton on ranskalais-puolalainen Andrzej Wajdan ohjaama elokuva
vuodelta 1982. Se kertoo asianajaja Georges Dantonin vaiheista Ranskan suuren vallankumouksen aikoihin.


title: Danton (elokuva)

text: "The New York Timesin" kriitikot valitsivat "Dantonin" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Peloton (elokuva)

text: Peloton () on vuonna 1993 ensi-iltansa saanut Peter Weirin ohjaama yhdysvaltalainen draamaelokuva. Elokuva kertoo pelkonsa kadottaneesta miehestä, joka joutuu tahtomattaan sankariksi pelastettuaan henkiä lento-onnettomuudessa.


title: Peloton (elokuva)

text: "Video-oppaassa" vuodelta 1995 Olavi Similä antoi elokuvan Suomessa julkaistulle VHS-kasettiversiolle kolme tähteä viidestä, mikä teoksen mukaan vastaa sanallista arviota ”hyvä”. Hän piti elokuvan alkua dynaamisena mutta sanoi kerronnan sitten alkavan ”yskähdellä”. Samoilla linjoilla on myös "VideoHound"-opas vuodelta 2004, jonka arvioija ei pidä elokuvan siirappisesta loppuratkaisusta.


title: Leopold Ringbom

text: Leopold Ringbom (s. 20. tammikuuta 1993) on suomalainen moottoriurheilija. Hän aloitti uransa karting-sarjoissa. Karting-vuosinaan hän sijoittui toiseksi KF2 Viking Trophy -luokassa vuonna 2008 ja kolmanneksi KZ2-luokassa vuonna 2009. Vuonna 2009 Ringbom ajoi yksittäisiä kilpailuja Ruotsin Formula Renault, Formula Renault NEZ ja AFR Championship -sarjoissa. Vuonna 2010 Ringbom kilpaili Formula Renault NEC -sarjan FR2000-luokassa saavuttaen yhden voiton ja sijoittuen sarjan yhdeksänneksi. Hän kilpaili myös Autosports Young Guns -sarjassa saavuttaen kolme voittoa ja sijoittuen sarjan kuudenneksi. Vuonna 2011 Ringbom voitti Aasian Formula Renault Challenge -sarjan mestaruuden. Vuonna 2012 Ringbom kilpaili Formula Renault NEC -sarjassa sijoittuen sarjan 12:nneksi.


title: Peloton kuin haukka

text:
Peloton kuin haukka ("Baker's Hawk") on yhdysvaltalainen
Lyman Daytonin ohjaama elokuva vuodelta 1976. Siinä poika löytää loukkaantuneen haukan ja vie sen vuorten erakolle, jonka on kuullut olevan taitava hoitamaan eläimiä.


title: Louisianan territorio

text: Louisianan territorio oli laaja Pohjois-Amerikan maa-alue, jonka Yhdysvallat osti Ranskalta vuonna 1803. Aiemmin Ranskan Louisianan nimellä tunnettu alue alkoi Meksikonlahdelta, ylettyi pohjoisessa Mississippin ja Missourin latvavesiin ja jatkui lännessä Kalliovuorille asti. Territorion pinta-ala oli 2 144 000 neliökilometriä 4. kesäkuuta 1812 alue nimettiin uudelleen Missourin territorioksi.


title: Louisianan territorio

text:
George Washingtonin esimerkkiä seuraten kaikki Yhdysvaltain presidentit pyrkivät laajentamaan maansa rajoja. Tämän päämäärän toteuttamiseksi intiaaneilta sekä ostettiin että valloitettiin maata. Suurin alueellinen laajennus tapahtui Thomas Jeffersonin virkakaudella, kun hän osti ilman kongressin lupaa Ranskan Louisianan Napoleon Bonapartelta vuonna 1803. Jeffersonin tarkoitus oli alun perin ostaa vain New Orleans, mutta Napoleon ei suostunut kauppaan. Hieman myöhemmin hän muutti mieltään ja oli valmis myymään koko Ranskan Louisianan. Kauppahinnaksi sovittiin 15 000 000 dollaria.
Louisianan osto lähes kaksinkertaisti Yhdysvaltojen koon. Suuri maanluovutus sisälsi nykyiset Arkansasin, Oklahoman, Missourin, Kansasin, Nebraskan ja Iowan, suurimman osan Coloradosta, Etelä-Dakotasta, Montanasta ja Wyomingista, sekä Pohjois-Dakotan, Minnesotan, Texasin ja Louisianan merkittävät osat.


title: Louisianan territorio

text: Kauppa mahdollisti Yhdysvaltojen kehittymisen varteenotettavaksi tekijäksi maailmanpolitiikassa. Samalla Louisianan osto on kuitenkin edelleen maailman suurin laiton maakauppa, sillä tosiasioihin nojaten koko tämä alue kuului Pohjois-Amerikan alkuperäisille asukkaille eli intiaaneille.


title: Louisianan territorio

text: Louisianan territorion kuvernööreinä toimivat James Wilkinson (1805–1807), Meriwether Lewis (1807–1809) ja Benjamin Howard (1809–1812). 4. kesäkuuta 1812 Yhdysvaltain kahdestoista kongressi sääti lainsäädännön, joka nimesi Louisianan territorion uudelleen Missourin territorioksi välttääkseen sekaannusta Louisianan hiljattain tunnustetun osavaltion kanssa.


title: Ratu-kortisto

text:
Ratu-kortisto on Talonrakennusteollisuus ry:n ja Rakennustieto Oy:n julkaisema rakennustuotannon ammattilaisille tarkoitettu tietopankki, jonka ensimmäiset ohjeet julkaistiin toukokuussa 1974.
Ratu-kortisto sisältää hyvän rakentamistavan mukaiset tutkimustietoihin perustuvat ja työmenetelmäkuvaukset, työmenekkitiedot, laadunvarmistuksen menettelyt ja rakennustöiden turvallisuusohjeet. Ratu-kortiston tavoitteena on talonrakennustyön laadun ja tuottavuuden parantaminen.
Ratu-kortiston nettipalvelu Ratu Net sisältää tuotannonsuunnittelun ohjekorttien lisäksi rakentamisen tehtäväsuunnittelun ohjeita ja mallipohjia, piirrosobjekteja esimerkiksi työmaan aluesuunnitelman tai putoamissuojaussuunnitelman laadintaan sekä työturvallisuuden säännökset ja tuotannonsuunnitteluohjelmistojen käyttöön soveltuvia aikataulutiedostoja.


title: Ratu-kortisto

text:
Ratu-kortiston historia alkaa vuodesta 1972, jolloin valtiovarainministeriön järjestelyosaston aloitteesta ryhdyttiin koeluontoisesti laatimaan talonrakentamisen tuotantotiedostoa. Päämääränä oli rakennustoiminnan tuottavuuden parantaminen.
Talonrakennusalan taloudellisuusstandardien alustava laadinta käynnistyi kesäkuussa 1973 professori P-O Jarlen ja toimitusjohtaja Lauri Reunalan allekirjoittamalla sopimuksella, tutkijoina ja tutkimuksen vetäjinä toimivat DI Jorma Ahokas VTT:n rakennustalouden laboratoriosta ja DI Juhani Kiiras TKK:n rakentamistalouden laboratoriosta. Vuoden kuluttua valmistuivat ensimmäiset RT-tuotantotieto-ohjekortit, yhteensä 58 kappaletta. Yhteistyön osapuolina olivat valtiovarainministeriö, Valtion teknillinen tutkimuskeskus, 24 rakennusliikettä, 4 julkishallinnon rakennusvirastoa ja rakentajaorganisaatiot (Suomen Rakennusteollisuusliitto, Suomen Rakennusurakoitsijaliitto ja Suomen Rakennusliikkeiden Liitto). Kaikki yhteistyökumppanit osallistuivat hankkeen rahoitukseen. Osarahoittajina olivat alkuaikoina myös Suomen itsenäisyyden juhlarahasto SITRA ja myöhemmin myös Työsuojelurahasto. Kilpailun perusteella valittiin julkaisijaksi Rakennustietosäätiö ja sen tytäryhtiö Rakennuskirja Oy.


title: Ratu-kortisto

text: Ensimmäiset yleiseen käyttöön julkaistut Ratu-kortit olivat ”Elementtityö, asuinkerrostalo. Ulkoseinät. Vastaanotto ja välivarastointi, asennus ja kiinnitys ja juotos", ”Pitkälaatat, asuinkerrostalo. Laatat. Vastaanotto ja välivarastointi, asennus ja juotos”, Elementtityö, asuinkerrostalo. Laatat. Vastaanotto ja välivarastointi, asennus ja juotos” ja ”Elementtityö, asuinkerrostalo. Kantavat sisäseinät. Vastaanotto ja välivarastointi, asennus ja juotos”. Ne ilmestyivät toukokuussa1974 osana elementtiöiden ohjekorttisarjaa.


title: Ratu-kortisto

text:
Tutkimuksesta vastasi alusta lähtien Valtion teknillinen tutkimuskeskus VTT:n rakennustalouden laboratorio ja ensimmäiset RT-tuotantotieto työmenetelmä- ja menekkikortit ilmestyivät vuonna 1974. Numeron 001 sai elementtityön menekkejä esittelevä kortti.
VTT selvitti tuottavuuteen vaikuttavia tekijöitä ja laati Ratun menetelmä- ja menekkikortteja 20 vuotta. Sen tehtävä Ratu-tiedoston laadinnassa oli moninainen: oli luotava käsitteet, tiedon keruujärjestelmä, ohjeistettava tiedonkerääjät työmailla ja suunniteltava tulosten julkaisumuoto. Tiedonkerääjien ohjaamista avusti Insinöörijärjestöjen koulutuskeskus Insko, joka järjesti vuosittain tiedonkeruun valmennustilaisuuksia. Samalla valikoitui merkittävä joukko lähinnä rakennusliikkeiden palveluksessa olevia henkilöitä, jotka tunsivat Ratun tavoitteet, sisällön tekemisen taustat ja Ratu-tietojen käyttötavat. Nämä Inskon kurssit olivat samalla tuotannonsuunnittelun valmennustilaisuuksia.


title: Ratu-kortisto

text: Ratu-kortteja laadittiin alussa rakennustyömaitten yleisimmistä töistä. Alkuaikoina tiedot kerättiin pääasiassa kerrostalotyömailta, joita 1970-luvulla riitti seurattaviksi. Ratu-tiedoston esikuvana oli ollut ruotsalainen Metod och data –tiedosto, joka oli Ruotsin urakoitsijajärjestön (Byggentreprenörföreningen) sisäinen tietolähde. Ratu-tiedostosta tuli sen sijaan yleinen, kaikkien käytettävissä oleva tuotantotiedosto. Ehkäpä juuri siksi Ratu-tiedosto on edelleen voimissaan toisin kuin esikuvansa, joka lakkautettiin jo 80-luvun alkupuolella.


title: Ratu-kortisto

text:
Ratu-projektin ohjelma oli suunniteltu siten, että siihen osallistuvat yritykset saattoivat koko projektin ajan käyttää hyödykseen projektin välituloksia ja näin parantaa samalla omia tuotannonsuunnittelu- ja kehittämismenetelmiään. Projektin tulosten saattamiseksi mahdollisimman laajasti aktiiviseen käyttöön laadittiin hyödyntämisohjelma koulutusaineistoineen.
Vuosien varrella VTT:n rakentamistalouden laboratorion tutkijat kehittivät tiedonkeruuta, tuotantotietojen soveltamista yritysten toiminnassa ja samalla itse rakennustyön tuottavuuden seurantaa ja mittaamista yrityksissä. Ratu-tutkimus eteni ripeästi ja muuraustöiden kehitystyöhön tulivat mukaan myös Oy Lohja Ab, Oy Paraisten Kalkki Ab ja Tiiliteollisuusliitto ry. Vastaavasti elementtirakentamista kehitettiin yhdessä Suomen Betoniteollisuuden Keskusjärjestön (SBK) ja teräsrakentamista Teräsrakenneyhdistyksen ja Rautaruukki Oy:n kanssa.


title: Ratu-kortisto

text: Korjaus- ja kunnossapitotöiden tuotantotiedoston laadinnasta vastasi aluksi rakennushallitus. Projektissa olivat mukana lisäksi puolustusministeriön rakennusosasto, Helsingin kaupungin rakennusvirasto ja Valtionrautatiet sekä erillissopimuksella rakentajaorganisaatiot (SRUL, SRLL ja SRTL). Vuonna 1979 myös tämä osuus siirtyi Ratu-projektin yhteyteen.


title: Ratu-kortisto

text: Vuonna 1979 valmistui perusteellinen koulutusaineisto vauhdittamaan uuden tiedon käyttöönottoa yrityksissä. Vuosien 1982-1983 aikana Ratu-tutkimustyö ja ohjeitten laadinta oli lähes pysähdyksissä. Vuonna 1984 tehtiin perusteellinen Ratu-kortiston tilaa ja kehitystarpeita selvittävä tutkimus, jonka viesti oli selkeä: kymmenen vuoden aikana oli tapahtunut muutoksia erityisesti elementtirakentamisessa ja uusilta aihealueilta, kuten teräsrakentamisesta, tarvittiin tietoa.


title: Ratu-kortisto

text:
Rakentajaorganisaatiot (Suomen Rakennusurakoitsijaliitto SRUL, Suomen Rakennusteollisuusliitto SRTL ja Suomen Rakennusliikkeiden liitto SRLL) perustivat Ratu-hankkeen vuonna 1985 ja se oli Rakennustietosäätiön ja Valtion teknillisen tutkimuskeskuksen sopimusosapuolena. Ratu-hankkeen puolelta puuhamiehinä toimivat ins. Reijo S Lehtinen ja ins. Jari Kankaro. Reijo S Lehtinen toimi tuolloin projektin vastuullisena johtajana ja tuo tehtävä jatkuu edelleen.
Ohjekorttien laadinta käynnistyi uudelleen, 1986 ja seuraavana vuonna otettiin käyttöön tuotenimi Ratu-kortisto.
Vuonna 1991 Suomen Rakennusteollisuusliitto, Suomen Rakennusurakoitsijaliitto ja Suomen Rakennusliikkeiden liitto yhdistyivät ja syntyi Rakennusteollisuuden Keskusliitto ry. Ratu-korttien tekeminen jatkui kuitenkin entiseen malliin. 1990-luvun alkupuolen lama puraisi pahasti rakennusalaa ja tutkimuspanostusta supistettiin jälleen. Tuotantotietouden tarve oli kuitenkin suuri kilpailtaessa vähistä urakoista ja niinpä selvitettiin vaihtoehtoja laatia Ratu-kortteja VTT:tä edullisemmalla tavalla. Kortteja teetettiin insinöörityönä, osana diplomityötä. Ratu-korttien laadintavastuu siirtyi Rakennusteollisuuden Keskusliiton hallituksen päätöksellä (20.1.1995) Mittaviiva Oy:lle, jossa VTT:ssä Ratu-tutkijana toiminut DI Anssi Koskenvesa kokosi tehokkaan tiimin jatkamaan Ratu-tuotantotiedoston laadintaa ja ylläpitoa. Mittaviiva Oy on ollut siitä lähtien Ratun tutkimusyksikkö.


title: Ratu-kortisto

text: Ratu-hankkeen johtoryhmässä tutkimustyötä ohjaamassa ovat tällä hetkellä mm.


title: Ratu-kortisto

text:
Ratu-kortistoa julkaistiin aluksi painettuina tietokortteina ja käsikirjoina. Vuonna 2000 painetun aineiston rinnalle tuli CD. Syksyllä 2008 julkaistiin Ratu-kortiston nettipalvelu Ratu Net. Painetun kortiston julkaiseminen lopetettiin vuonna 2007.
Ratu Net -palvelu sisältää tällä hetkellä lähes 8000 sivua tietoa, josta vajaa 2000 sivua on aineiston venäjänkielistä käännöstä.


title: Ratu-kortisto

text:
Ratun tutkijoita ja opinnäytteen tekijöitä on ollut lähes 40 vuoden aikana mittava joukko.
Jorma Ahokas, Juhani Kiiras, Ilkka Ojala, Markku Laurikainen, Timo Seppänen, Tapio Lyytikäinen, Mikko Pekkala, Heikki Miettinen, Jouko Kankainen, Olli Hämäläinen, Tapio Pietilä, Rauli Laasonen, Hannu Tyrväinen, Anssi Koskenvesa, Hannu Penttilä, Esko Salo, Sakari Pulakka, Jukka Pallas, Maarit Haakana, Marja Kallio, Paavo Tiainen, Pertti Lahdenperä, Mikko Vainio, Kimmo Tuomisto, Hannu Koski, Mika Kiiskinen, Jari Lehtinen, Veli-Pekka Tanhuanpää, Heikki Lempinen, Pertti Rantamäki, Vesa Lindeman, Keijo Heinonen, Pia Lindqvist, Pasi Nyman, Jyrki Jalli, Jarkko Muurimäki, Tarja Mäki, Sampsa Nissinen, Sami Heikkilä, Tuomas Heiska, Auli Olenius, Sampsa Pesonen, Rita Toikka, Tuomas Palolahti, Christian Kivimäki, Elias Hartikka, Juha Väisänen


title: Ratu-kortisto

text: Ratu-aineistoa on käännetty venäjäksi kehitysprojekteissa vuosina 1998-2008. Projektien tuloksena on syntynyt n. 200 julkaisua, vajaa 2000 sivua. Keskeiset työmenetelmäohjeet on myös videoitu ja käännös- ja videomateriaalista on tuotettu Matti Väätäisen ja Timo Pässilän vuosina 2000-2001 kehittämän multimedia-idean pohjalta digitalisoitu DigiRatu-multimedia opetuskäyttöön. Monikielisen DigiRatuksi kutsuttavan tuotteen on nykyaikaikaiselle verkkopohjaiselle monikieliselle Octobus-alustalle kehittänyt vuosina 2007-2010 kouvolalainen Osuuskunta Digital Robot Finland YIT Lentekin ja sen pääjohtajan Juha Vätön innostamana. DigiRatua jakelevat nykyisin yhdessä Finedu säätiö ja Digital Robot Finland osk.


title: Ratu-kortisto

text: Ratu-aineistoa käännettiin ja DigiRatua lokalisoitiin vuosina 2011-2013 myös viroksi DigiEduET-hankkeessa, joka kuului Central Baltic Interrec IV A -ohjelmaan. Tavoitteena oli tuottaa rakentamisen digitaaliset opetusaineistot ja tietopalvelut naapurimaamme Viron käyttöön sekä samalla parantaa kotimaisten rakennustyömaitten laatua lisäämällä onnistunutta kommunikaatiota suomea puhuvien ja eestiä puhuvien rakennusammattilaisten keskuudessa. Myös englannin kieli siirtyy parhaillaan paikalleen DigiRatuun Kouvolassa. DigiRatusta löytyvät myös materiaali- ja työmenekkilaskimet, jotka samoin kuin koko Digiratun muukin jakeluteknologia ovat Digital Robotin käsialaa. Lähes kaikki kotimaiset rakennusalan koulutusta antavat oppilaitokset tukeutuvat DigiRatuun. Oppilaitoskäyttäjiä on myös Virossa ja Venäjällä.


title: Perhe on paras (elokuva)

text: Perhe on paras ("Parenthood") on yhdysvaltalainen Ron Howardin ohjaama elokuva vuodelta 1989. Suurperheen murehtijatyyppisestä isästä (Steve Martin) kertovassa tarinassa nähdään monia Hollywoodin huippunäyttelijöitä ja sivutaan mitä erilaisimpia kasvatusongelmia.


title: Perhe on paras (elokuva)

text: "Video-oppaassa" vuodelta 1995 Kati Sinisalo antoi elokuvan Suomessa julkaistulle VHS-kasettiversiolle kaksi tähteä viidestä, joka teoksen mukaan vastaa sanallista arviota ”keskinkertainen”. Sinisalon mielestä elokuva on ”pehmoileva, ylilyönteihin taipuvainen komedia, joka ei lopu koskaan”.


title: Sergei Širokov

text: Sergei Sergejevitš Širokov (; s. 10. maaliskuuta 1986 Moskova, Venäjän SFNT, Neuvostoliitto) on venäläinen jääkiekkoilija ja kaksinkertainen maailmanmestari, joka pelaa KHL-joukkue SKA Pietarissa. Hän toimii joukkueen varakapteenina. Širokovin vahvuuksiin kuuluu kiekollinen peli, luistelu ja periksiantamattomuus. Hänen heikkouksiinsa kuuluu puolustuspelaaminen ja pieni koko. Širokov laukoo oikealta.


title: Sergei Širokov

text: Širokov on TsSKA:n oma kasvatti. Hän debytoi miesten peleissä sen kakkosjoukkuessa 15-vuotiaana kaudella 2001–2002, Venäjän kolmanneksi korkeimmalla sarjatasolla Pervaja Ligassa. Širokov debytoi Venäjän superliigassa kaudella 2004–2005, jolloin hän sai siellä tililleen kahdeksan runkosarjaottelua. Kausi 2005–2006 oli Širokoville varsinainen tulokaskausi Superliigassa ja se toi hänelle 39 runkosarja- ja neljässä playoff-ottelussa tehot 7+7=14. Vancouver Canucks varasi hänet kuudennella kierroksella 163. pelaajana .


title: Sergei Širokov

text: Kaudella 2006–2007 Širokov oli tehoilla 16+19=35 TsSKA:n toiseksi paras pistemies Vadim Jepantšintševin jälkeen. Ennen siirtoaan NHL:ään hän päätti jäädä vielä kotimaahansa kaudeksi 2008–2009, jolloin Superliigan tilalle perustettiin KHL. Širokov oli TsSKA:n paras pistemies sekä runkosarjassa tehoilla 17+23=40 että pudotuspeleissä tehoilla 1+3=4.


title: Sergei Širokov

text: Elokuussa 2009 Širokov teki kaksivuotisen tulokassopimuksen Vancouver Canucksin kanssa. Vaikka hän joutui harjoituskaudella viikoksi sivuun polvivamman takia, Širokov voitti joukkueen harjoituskauden sisäisen pistepörssin tehtyään neljässä ottelussa seitsemän tehopistettä. Hän sai paikan Canucksin NHL-joukkueesta ja teki NHL-debyyttinsä kauden 2009–2010 avausottelussa 1. lokakuuta 2009 Calgary Flamesia vastaan. Širokov pelasi ottelussa joukkueen kakkosketjussa Ryan Keslerin ja Mikael Samuelssonin rinnalla ja sai peliaikaa myös ylivoimalla. Hänet kuitenkin lähetettiin kolmen ottelun jälkeen Canucksin farmijoukkue Manitoba Mooseen, AHL:ään. Širokov pelasi kauden aikana lopulta kuusi NHL-ottelua jääden niissä ilman tehopisteitä. Hän pelasi kautensa suurimmaksi osaksi Moosessa, jossa tulokaskausi toi 76 runkosarjaottelussa tehot 22+23=45. Širokov jakoi joukkueen sisäisen maalipörssin voiton Marco Rosan kanssa. Hän pelasi kauden aikana myös ssa.


title: Sergei Širokov

text: Kauden 2010–2011 Širokov aloitti Moosessa, jossa hän pelasi lähes koko kauden. Širokov oli tehoilla 22+36=58 joukkueen paras pistemies, maalintekijä ja syöttäjä. Hän oli Moosen paras pistemies ja maalintekijä myös kevään 2011 pudotuspeleissä tehoilla 7+3=10. Širokov pelasi kauden aikana myös AHL:n tähdistöottelussa. Hän teki Moosessa seuraennätyksen 12 pelin pisteputkellaan, joka katkesi 17. tammikuuta 2011, kun Širokov kutsuttiin ensimmäistä kertaa kauden aikana Canucksin NHL-kokoonpanoon. Hän teki seuraavana päivänä 18. tammikuuta 2011 vieraissa Colorado Avalanchea vastaan NHL-uransa avausmaalin. Kahden NHL-ottelun jälkeen Širokov lähetettiin takaisin Mooseen, jossa hän pelasi kauden loppuun.


title: Sergei Širokov

text: Širokov palasi kaudeksi 2011–2012 kolmivuotisella sopimuksella kasvattajaseuraansa TsSKA Moskovaan. Noin viikkoa myöhemmin Canucks kauppasi hänen oikeudet Florida Panthersille vaihdossa Mike Ducoon. Širokov teki KHL-kauden aikana 53 runkosarjaottelussa tehot 18+29=47, joilla hän oli TSKA:n paras pistemies, maalintekijä ja syöttäjä. Širokov jakoi KHL:n pistepörssin kahdeksannen sijan SKA Pietarin Vladimir Tarasenkon kanssa. Hän pelasi kauden aikana myös ssa, kuten myös vuotta myöhemmin. Kesken kauden 2013–2014, marraskuussa 2013 TsSKA kauppasi Širokovin Maksim Gontšarovin kanssa Avangard Omskiin vaihdossa Aleksandr Froloviin ja Stanislav Jegorševiin. Joukkue jäi pudotuspelien ulkopuolelle, mutta voitti Nadežda Cupin. Maaliskuussa 2014 Širokov teki nelivuotisen jatkosopimuksen Omskin kanssa.


title: Sergei Širokov

text: Kaudeksi 2014–2015 Širokov nimettiin Omskin varakapteeniksi. Hänet valittiin KHL:n syyskuun 2014 kuukauden hyökkääjäksi ja sen aikana myös 14. syyskuuta viikon hyökkääjäksi. Širokov oli 22 osumallaan Omskin toiseksi paras maalintekijä Denis Paršinin jälkeen. Joulukuussa 2015 Širokov siirtyi pelaajakaupassa SKA Pietariin. Omsk sai vaihdossa hyökkääjät Anton Burdasovin ja Pjotr Hohrjakovin.


title: Sergei Širokov

text: Širokov oli voittamassa olympiakultaa venäläisten olympiaurheilijoiden joukkueessa 2018. Hän on edustanut Venäjää neljästi MM-kilpailuissa ja saavuttanut maailmanmestaruuden 2012 ja 2014, hopeaa 2015, sekä pronssia 2016. Širokov pelasi myös alle 20-vuotiaiden MM-kilpailuissa vuosina 2005 ja 2006 voittaen hopeaa sekä alle 18-vuotiaiden MM-kilpailuissa vuonna 2004 voittaen maailmanmestaruuden.


title: Sergei Širokov

text: Širokov edusti Venäjää myös U-18 Junior World Cupissa vuonna 2003, jolloin hän voitti hopeaa.


title: Perhesalaisuuksia

text: Perhesalaisuuksia ("Familjehemligheter") on ruotsalainen Kjell-Åke Anderssonin ohjaama elokuva vuodelta 2000. Se on draama joka kertoo 1970-luvun ruotsalaisperheestä, jossa esikoispoika innostuu punk-kulttuurista, noin 15-vuotias tytär seksistä ja noin 10-vuotias kuopuspoika kärsii saatuaan selville, että äidillä on suhde toisen miehen kanssa.


title: SKisM

text: Tommy Dash, tunnetaan paremmin nimellä SKisM on brittiläinen dubstep-tuottaja ja DJ. Dash on yksi maailman tunnetuimmista dubstep-tuottajista. Hän on myös Never Say Die Records -levy-yhtiön toinen perustaja.


title: HMS Lee (1899)

text: HMS Lee oli Britannian Kuninkaallisen laivaston Violet-luokan torpedovenehävittäjä.


title: HMS Lee (1899)

text: Alus tilattiin William Doxford and Sonsilta Sunderlandista. Sen köli laskettiin 4. tammikuuta 1898 telakkanumerolla 263 ja alus laskettiin vesille 27. tammikuuta 1899. Alus valmistui maaliskuussa 1901, jolloin sen tarjoukseen perustunut hinta oli 55183 puntaa.


title: HMS Lee (1899)

text: Alus palveli Britteinsaarilla, kunnes se haaksirikkoutui 5. lokakuuta 1909 lähellä Blacksodinlahtea.


title: Näis kengis

text: Näis kengis on suomalaisen rap-artisti Brädin toinen studioalbumi, joka julkaistiin Rähinä Recordsin kautta 7. joulukuuta 2012. Albumi sijoittui Suomen virallisen albumilistan 39. sijalle.


title: Näis kengis

text: Albumin ensimmäinen single "Lämpöö" julkaistiin 6. kesäkuuta 2012, ja se nousi parhaimmillaan Suomen virallisen singlelistan ykköspaikalle. Kappaleella vierailee rap-artisti Redrama, ja sen tuotannosta vastaa MGI. Albumin toinen single "Happee" julkaistiin musiikkivideon kera lokakuussa 2012. Kappaleella vierailee näyttelijä/laulaja Illi, ja sen tuotannosta vastaa Illin lisäksi Sakke Aalto. Albumin kappale "Susijengi 2.0" julkaistiin alun perin Uniikin kesällä 2012 ilmestyneellä "Kiitorata" -albumilla, ja myös siitä on julkaistu musiikkivideo.


title: Perhesynnit

text:
Perhesynnit ("Family Sins") on yhdysvaltalainen Jerrold Freedmanin ohjaama draamaelokuva vuodelta 1987. Se on tragedia ydinperheestä,
jonka 13-vuotias poika saa isältä vähemmän rakkautta kuin puolta nuorempi pikkuveli.


title: Perhesynnit

text: "Video-oppaassa" vuodelta 1995 Sam Inkinen antoi elokuvan Suomessa julkaistulle VHS-kasettiversiolle kaksi tähteä viidestä, joka teoksen mukaan vastaa sanallista arviota ”keskinkertainen”.


title: Fight or Flight

text: Fight or Flight on yhdysvaltalaisen rock-yhtyeen, Hoobastankin vuonna 2012 julkaistu studioalbumi. Se on yhtyeen viides studioalbumi.


title: Fight or Flight

text: Albumi sijoittui Yhdysvalloissa Billboard 200 -albumilistalla parhaimmillaan sijalle 66.


title: Kauppakeskus Revontuli

text: Revontuli on Rovaniemellä sijaitseva kauppakeskus, joka on avattu 7. joulukuuta 2007. Revontuli on rakennettu osittain Rovaniemen keskustaa halkovan valtatie 4:n päälle, ja siinä on suora liittymä valtatieltä kauppakeskuksen parkkihalliin. Parkkihallien lisäksi kauppakeskukseen on sisäänkäynti Koskikadulta ja kauppakeskus Rinteenkulmasta yhdyskäytävää pitkin. Kauppakeskus Revontuli ja Rinteenkulma sijaitsevat käytännössä samassa rakennuskompleksissa.


title: Kauppakeskus Revontuli

text: Kauppakeskuskäytävä on auki arkisin 8.00–21.00, lauantaina 8.00–21.00 ja sunnuntaina 11.00–20.00.


title: Kauppakeskus Revontuli

text: Kauppakeskuksen myymälöiden aukioloajat:


title: Kauppakeskus Revontuli

text: S-Market: Ma-La: 8.00-21.00, Su: 11.00-20.00


title: Kauppakeskus Revontuli

text: Erikoisliikkeet:


title: Kauppakeskus Revontuli

text: Ma-Pe: 10-20, La: 10-18, Su: 12-16


title: Kauppakeskus Revontuli

text: Kauppakeskuksessa on muun muassa Postin, Suomalaisen Kirjakaupan ja S-marketin toimipisteet. Lisäksi kauppakeskuksen päällä on neljä kerrosta toimistotiloja, joissa sijaitsee muun muassa lääkäriasema Terveystalo.


title: Jatta Stepanoff Harakkamäki

text: Jatta Stepanoff Harakkamäki (s. 1983) on suomalainen teatteriohjaaja ja -opiskelija. Hän on ollut yhdistämässä friikkisirkusta (sideshow'ta) perinteiseen teatteriin.


title: Jatta Stepanoff Harakkamäki

text: Stepanoff Harakkamäki valmistui Turun ammattikorkeakoulun Taideakatemian esittävän taiteen koulutusohjelmasta 2008. Hän kuului punkyhtye Aids Ageen solistina ja basistina vuosina 2005-2007. Hän on teatterikorkeakoulun opiskelija vuodesta 2012.


title: Jatta Stepanoff Harakkamäki

text: Stepanoff Harakkamäki mm. ohjasi kokeellisen näytelmäsovituksen "Saatana saapuu Moskovaan" Turun JoJo-teatterissa 2011 ja useita näytelmiä Hakunilan teatterissa ja muissa harrastajateattereissa. Stepanoff Harakkamäki on mukana Başka Theater Group -teatteriyhdistyksessä.


title: Pessi ja Illusia (vuoden 1984 elokuva)

text:
Pessi ja Illusia on suomalainen Heikki Partasen
ohjaama elokuva vuodelta 1984. Se perustuu Yrjö Kokon samannimiseen satuun. Elokuvaa esitettiin 1980-luvulla paljon kouluissa ja sittemmin myös televisiossa. Elokuva sai viisi suomalaisen elokuvan tunnustuspalkintoa Jussia. Ohjaaja Partanen palkittiin ohjauksesta Jussi-palkinnolla.


title: Pessi ja Illusia (vuoden 1984 elokuva)

text: Nimirooleja esittävät lapsinäyttelijät Sami Kangas ja Annu Marttila, muissa rooleissa nähdään muun muassa Eija Ahvo, Raimo Grönberg ja Jorma Uotinen."Video-oppaassa" vuodelta 1994 Bello Romano kutsuu elokuvaa hieman kömpelöksi ja antaa sille kaksi tähteä viidestä, mikä vastaa sanallista arviota ”keskinkertainen”.


title: Jääkiekon SM-sarjakausi 1948–1949

text: Vuonna 1949 jääkiekon SM-sarja pelattiin kahdeksan joukkueen yksinkertaisena sarjana, jonka voittaja voitti mestaruuden. Hämeenlinnan Tarmo voitti toisen perättäisen mestaruutensa, se voitti kaikki seitsemän otteluaan.


title: Jääkiekon SM-sarjakausi 1948–1949

text: Karhu-Kissat ja Arsenal putosivat Suomensarjaan. Tilalle nousivat HPK ja HIFK.


title: Daltonien jäljillä

text: Daltonien jäljillä on Lucky Luke -sarjakuva-albumi.


title: Daltonien jäljillä

text: Daltonin veljekset pakenevat vankilasta ja alkavat ryöstellä lähiseudun pankkeja. Lucky Luke saa jäljitysavukseen lännen typerimmän koiran Rantanplanin, jolla ei ole edes kunnon hajuaistia. Joe Dalton joutuu seriffin panttivangiksi ja Jack, William ja Averell Dalton puolestaan kaappaavat Lucky Luken. Daltonit suostuvat vaihtokauppaan ja vaihtavat Lucky Luken Joeen. Daltonit pakenevat harhautuksen avulla seriffiltä ja jatkavat ryöstelyä, kunnes Lucky Luke keksi suunnitelman.


title: Sune Maconi

text: Sune Victor Maconi (31. toukokuuta 1885 Kristiinankaupunki – 18. syyskuuta 1928) oli suomalainen arkkitehti ja Savonlinnan museon intendentti.


title: Sune Maconi

text: Sune Victor Maconi syntyi Kristiinankaupungissa vuonna 1885. Hänen vanhempansa olivat Eugen Alexander Maconi (1839–1919) ja Aina Maria Aurora Hedmanson (s. 1857). Hän avioitui Helsingissä 20. huhtikuuta 1916 Elsa Margaretha Melleniuksen (1892–1949) kanssa. Sune Maconi kuoli liikenneonnettomuudessa Ruotsissa 18.9.1928.


title: Sune Maconi

text: Sune Maconin suunnittelemia rakennuksia on muun muassa Hietalahden vanha konepajahalli. Vuonna 1916 rakennettu halli on nykyisin museoviraston suojelukohteiden listalla. Maconi työskenteli myös Savonlinnan museon intendenttinä ja Olavinlinnan restauroinnin suunnittelijana 1910- ja 1920-luvuilla. [3]


title: Pienet paholaiset

text:
Pienet paholaiset ("Bloody Birthday") on yhdysvaltalainen Ed Huntin ohjaama slasher-kauhuelokuva vuodelta 1980.
Siinä kymmenen vuotta aiemmin auringonpimennyksen aikaan syntynyt murhanhimoinen lapsikolmikko uhkaa naapurustoaan.


title: Pienet paholaiset

text: "Video-oppaassa" vuodelta 1995 Kari Hintikka antoi elokuvan Suomessa julkaistulle VHS-kasettiversiolle kaksi tähteä viidestä, mikä teoksen mukaan vastaa sanallista arviota ”keskinkertainen”. Hintikka sanoo elokuvan aihetta järjettömäksi ja lopputulosta ”lähes kipeäksi”.